KEHILANGAN KETINGGIAN MENDADAK HELIKOPTER YANG TERPUTUS HUBUNGAN

IPOH: Sistem radar Pusat Kawalan Trafik Udara Kuala Lumpur (KLATCC) merekodkan kehilangan ketinggian mendadak oleh helikopter membawa seorang juruterbang yang terputus hubungan sebelum dilaporkan hilang di kawasan hutan sekitar Bidor hari ini.

Ketua Pegawai Eksekutif Pihak Berkuasa Penerbangan Awam Malaysia (CAAM) Datuk Kapten Chester Voo berkata pegawai kawalan trafik udara cuba menghubungi juruterbang walau bagaimanapun tiada panggilan kecemasan dibuat.

“Semakan daripada bacaan radar menunjukkan kehilangan ketinggian yang besar dalam masa kurang daripada satu minit.

“Kuala Lumpur Aeronautical Rescue Coordination Centre (KLARCC) di KLATCC telah segera diaktifkan untuk menentukan lokasi helikopter itu,” katanya dalam satu kenyataan.

Menurut kenyataan itu, helikopter Tentera Udara Diraja Malaysia dan Polis Diraja Malaysia kini berada di lokasi terakhir yang diketahui untuk menjalankan usaha mencari dan menyelamat (SAR).

CAAM mengesahkan bahawa sebuah helikopter jenis Eurocopter EC120B, pendaftaran N409HH yang dikendalikan oleh Heli Outpost Sdn Bhd. gagal dihubungi oleh KLATCC pada pukul 12.16 tengah hari tadi.

Juruterbang itu berlepas dari Lapangan Terbang Sultan Abdul Aziz Shah, Subang, Selangor pada 11.37 pagi untuk penerbangan persendirian dan dijadualkan untuk mendarat pada 12.37 tengah hari di Lapangan Terbang Sultan Azlan Shah, Ipoh.

Tinjauan Bernama mendapati pusat operasi pasukan SAR dibuka di Masjid Langkap dan Ketua Polis Perak Datuk Mohd Yusri Hassan Basri turut menghadiri taklimat pencarian di Balai Polis Bidor. – AlHijrah Online


TIDAK PERLU ‘PANIC BUYING’, TUNGGU KERAJAAN UMUM

BERA: Kerajaan menjangka untuk tidak melaksanakan semula ‘total lockdown’ seperti Perintah Kawalan Pergerakan (PKP) susulan perkembangan semasa penularan COVID-19.

Menteri Kanan (Kluster Keselamatan) Datuk Seri Ismail Sabri Yaakob berkata, kerajaan menerusi Majlis Keselamatan Negara akan bermesyuarat pada Isnin ini bagi melihat prosedur operasi standarad (SOP) dengan lebih terperinci.

“Apa-apa keputusan kerajaan buat adalah yang terbaik untuk rakyat, tidak usah panik,” katanya.

Tambah Ismail, kerajaan akan memberi tempoh yang secukupnya untuk rakyat bersedia sebelum melaksanakan sebarang tindakan bagi mengawal wabak tersebut yang menunjukkan trend peningkatan sejak kebelakangan ini.

“Tidak perlu untuk pembelian panik, yang tular semua itu palsu, tunggu dulu pengumuman dari kerajaan.

“Kerajaan tidak serta-merta laksanakan PKP, mesti akan memberi persediaan dalam tempoh dua tiga hari,” ujar Ismail semasa menyantuni mangsa banjir di pusat pemindahan sementara (PPS) di Sekolah Kebangsaan Kerayong, hari ini.

Terdahulu, Perdana Menteri Tan Sri Muhyiddin Yassin akan membuat pengumuman khas pada Isnin mengenai tindakan yang dilaksanakan berhubung situasi semasa jangkitan COVID-19 yang menunjukkan trend peningkatan kebelakangan ini.—AlHijrah Online


JANGAN OMONG KOSONG, TUNAIKAN JANJI DALAM MANIFESTO – PENGUNDI MUDA

CHUKAI: Golongan pengundi muda kini menjadi tumpuan dalam landskap politik negara dan peranan mereka dilihat mampu memberi impak ketara dalam menentukan kemenangan parti-parti bertanding pada Pilihan Raya Negeri (PRN) di enam negeri iaitu Pulau Pinang, Kedah, Negeri Sembilan, Selangor, Kelantan dan Terengganu ini.

Kelompok pemilih berusia 18 hingga 20 tahun ini mula keluar mengundi pada Pilihan Raya Negeri (PRN) Johor, Mac 2022 diikuti Pilihan Raya Umum Ke-15 (PRU15) juga November tahun sama.

Pelbagai perancangan dan janji yang rata-rata memberi fokus kepada keperluan anak muda dibuat calon-calon bertanding dan dimasukkan dalam manifesto parti-parti untuk meraih undi.

Melihat kepada trend ini, seorang penuntut institut pengajian tinggi awam, Nur Akma Zahidi, 23, berkata setiap manifesto yang ditawarkan oleh parti politik yang bertanding kali ini secara dasarnya amat baik namun berharap jangan sampai janji-janji tidak dapat dikotakan.

“Kami anak muda mengikuti perkembangan parti politik terutamanya menerusi media sosial. Saya lihat manifesto mereka banyak yang menyentuh dan memperjuangkan nasib golongan muda.

“Tetapi saya juga tertanya-tanya adakah semua manifesto yang ditawarkan itu mampu dilaksanakan kerana ada seperti sukar dipercayai. Harapan saya agar parti politik terbabit tidak menjadikan ia sebagai umpan untuk meraih undi daripada kami,” katanya kepada Bernama.

Pelajar kolej vokasional di sini, Daniel Amsyar Ahmad Daud, 21, pula secara terang menyatakan beliau akan menyokong parti yang mampu membawa suara anak muda kerana dalam mendepani situasi ekonomi yang mencabar ketika ini, sistem sokongan yang baik amat diperlukan untuk mengembangkan kerjaya mereka.

“Parti politik perlu jujur dalam setiap manifesto yang mereka tawarkan. Apabila saya mengundi, harapan saya adalah apa yang dijanjikan itu dapat dilaksanakan. Mereka perlu ingat, pengundi muda semakin bijak, andai mereka tidak tunaikan (janji), tidak mustahil pada pilihan raya akan datang kami akan ‘menghukum’ mereka,” katanya.

Muhammad Hasni Muhd Hazimin, 22, pula berkata selepas tamat belajar peringkat sijil baru-baru ini, dia sukar mencari pekerjaan dan mengharapkan manifesto parti-parti politik untuk mewujudkan peluang pekerjaan di Terengganu bukannya omong kosong.

“Agak mencabar mencari pekerjaan sekarang. Kebetulan musim PRN ini banyaklah parti politik yang janjikan macam-macam antaranya mewujudkan peluang pekerjaan. Harapan saya mereka betul-betul ikhlas nak membantu anak muda dalam hal ini dan bukannya hanya untuk meraih undi daripada kami,” katanya.

Barisan Nasional (BN) Terengganu sebelum ini melancarkan manifesto PRN dengan lima teras utama termasuk menumpukan kepada pembangunan dan pemerkasaan golongan belia serta remaja di negeri ini.

Antara yang ditawarkan dalam manifesto itu ialah skim latihan kepada lepasan institusi pengajian tinggi (IPT) dengan elaun sebanyak RM1,500 sebulan bagi pemegang ijazah dan RM1,200 sebulan bagi diploma dalam tempoh setahun dan akan ditempatkan di mana-mana jabatan kerajaan, swasta atau milik syarikat kerajaan negeri dalam tempoh setahun.

Sementara PAS pula mengumumkan 10 tawaran antaranya menyediakan Tabung Geran Usahawan Belia sebanyak RM5 juta selain menyediakan kemudahan pinjaman pembelian motosikal tanpa faedah maksimum RM4,000.

Menurut statistik dikeluarkan SPR, sebanyak 523,578 pengundi berusia 18 hingga 39 tahun di Terengganu akan mengundi pada PRN kali ini.

Sejumlah 64,264 pengundi berusia antara 18 hingga 20 tahun manakala 218,414 pengundi berusia antara 21 hingga 29 tahun dan bakinya adalah mereka yang berusia 30 hingga 39 tahun.

Mengikut pecahan kawasan Dewan Undangan Negeri (DUN), DUN Air Putih mempunyai pengundi muda teramai dengan 26,014, diikuti DUN Batu Buruk (22,406 pengundi) dan DUN Alur Limbat (20,905 pengundi).

Pada Pilihan Raya Umum ke-14, BN tewas selepas hanya menang 10 kerusi DUN manakala PAS menang selesa dengan 22 kerusi daripada keseluruhan 32 kerusi. –AlHijrah Online


CHINA SOKONG PERJUANGAN RAKYAT PALESTIN PULIH HAK NEGARA YANG SAH

NEW YORK: Wakil Tetap China ke Pertubuhan Bangsa-Bangsa Bersatu (PBB) Zhang Jun pada Selasa menyuarakan sokongan terhadap usaha rakyat Palestin memulihkan hak-hak negara mereka yang sah, lapor agensi berita China Xinhua.

Pada debat Perhimpunan Agung mengenai isu Palestin, Zhang berkata, China adalah teman yang ikhlas dan mesra, rakan kongsi serta saudara rakyat Palestin. Ia dengan tegas menyokong perjuangan rakyat Palestin untuk memulihkan hak-hak negara mereka yang sah.

Zhang berkata, China adalah penyokong kuat perdamaian antara Palestin dan Israel.

Beliau berkata, China menyokong penyelesaian politik isu Palestin menerusi rundingan dan menghargai mediasi aktif oleh PBB, Mesir dan pihak lain untuk satu perjanjian gencatan senjata.

Beliau menyeru agar semua pihak bertenang dan bersabar bagi mengelak konfrontasi serta konflik yang kian memuncak selain kekal komited untuk membina semula dan mengukuhkan kepercayaan bersama bagi mewujudkan situasi yang membolehkan rundingan damai antara Palestin dan Israel disambung semula.

Selain itu, Zhang memuji usaha agensi PBB yang membantu pelarian Palestin iaitu UNRWA dan menambah bahawa China telah lama menyalurkan bantuan dari segi politik dan kewangan terhadap usaha agensi itu. Kami bersedia untuk terus menyalurkan bantuan kepada pelarian Palestin dan menyokong pembangunan sosial ekonomi.

Beliau turut mengulangi cadangan empat perkara China dalam isu keselamatan di Timur Tengah: pertama, kekal komited terhadap hala tuju yang betul ke arah penyelesaian politik; kedua, mempertahankan prinsip asas keadilan dan kesaksamaan; ketiga, memanfaatkan peranan utama PBB dan keempat, menyatukan sinergi di rantau itu serta komuniti antarabangsa.

Beliau berikrar bahawa China akan terus berusaha melindungi keadilan dan kesaksamaan selain mengekalkan keamanan serta kestabilan serantau, dan akan terus bertindak sebagai pembina keamanan di Timur Tengah, penggalak kestabilan dan penyumbang pembangunan di rantau itu.

Semasa perdebatan itu, Pemerhati Tetap Palestin ke PBB Riyad Mansour berkata, selepas 52 pendudukan Israel, rakyat Palestin tetap bertekad untuk merealisasikan hak-hak mereka yang tidak dapat dipisahkan dan tidak akan melepaskan hak mereka untuk mendapatkan kebebasan serta kemerdekaan di tanah air sendiri.

Beliau menolak ‘penyelesaian separa’ serta ‘percubaan untuk membuli, menindas dan meletihkan rakyat Palestin sehingga mereka terpaksa menerima autonomi terhad’ dengan berkata bahawa perkara itu tidak akan berjaya dan hanya boleh membawa lebih banyak konflik. — BERNAMA


TV ALHIJRAH TERUS KOMITED BERDAKWAH MENERUSI PROGRAM REALITI

KUALA LUMPUR: Selepas kejayaan ‘Hijrahkan Laguku’ dan ‘Akademi Daie Muda YADIM’, TV Alhijrah terus mengorak langkah dalam menyajikan penonton setia dengan menampilkan program realiti baharu berkonsepkan keusahawanan iaitu ‘Taikun Muda’.

Taikun Muda merupakan sebuah program realiti TV yang melibatkan 11 usahawan muda yang bersaing dalam merebut geran perniagaan bernilai RM50,000 serta program bimbingan.

Menurut Ketua Pegawai Eksekutif TV Alhijrah Namanzee Harris, antara tujuan utama penghasilan program Taikun Muda ialah untuk melahirkan usahawan yang mempunyai kualiti dan integriti dalam menyelusuri isu dunia perniagaan.

“Sangat penting untuk berjuang dalam mengetengahkan cara pemasaran yang berintegriti, dan mengutamakan kebertanggungjawaban berbanding kaedah ‘asal viral’.

“Secara tidak langsung, TV Alhijrah menyediakan program realiti yang mendepani isu dan cabaran semasa melalui penghasilan program-program yang menepati cita rasa penonton TV Alhijrah,” katanya.

Taikun Muda yang menampilkan hos Arja Lee akan ditayangkan melalui saluran TV Alhijrah bermula 23 Februari, setiap Rabu jam 9.30 malam.

Sebelum ini, TV AlHijrah menerbitkan sebuah rancangan pertandingan nyanyian berkonsepkan realiti, Hijrahkan Laguku dengan menampilkan artis-artis yang telah berhijrah.

Program tersebut sebagai platform dalam menyebarkan dakwah dengan lebih kreatif, mengikut peredaran zaman dan kehendak penonton serta selari dengan tuntutan syarak.

Manakala Akademi Daie Muda Yayasan Dakwah Islam Malaysia (YADIM) pula sebuah program realiti pencarian pendakwah-pendakwah muda yang berilmu dan celik teknologi dengan berkonsepkan ‘Tekno Daie’.

Akademi Daie Muda YADIM kini berada di peringkat separuh akhir dan disiarkan pada hari Sabtu jam 9 malam di saluran TV Alhijrah.—AlHijrah Online


PROGRAM SARAPAN PERCUMA MANFAAT 2.7 JUTA MURID

KUALA LUMPUR : Kerajaan melalui Kementerian Pendidikan (KPM) memperuntukkan antara RM800 juta sehingga RM1.6 bilion untuk Program Sarapan Percuma (PSP) di semua sekolah rendah mulai tahun depan.

Menteri Pendidikan, Dr Maszlee Malik berkata, manfaat itu bakal dinikmati hampir 2.7 juta murid sekolah rendah di seluruh negara.

Beliau berkata jumlah peruntukan itu bergantung kepada pelaksanaan bagi 200 hari persekolahan.

“Ia mengambil kira kos pembekalan makanan mentah di kawasan pedalaman termasuk Sabah, Sarawak dan Wilayah Persekutuan Labuan,” katanya di Dewan Rakyat hari ini.

Beliau berkata demikian ketika menjawab soalan tambahan Sabri Azit (Pas-Jerai) berkenaan peruntukan keseluruhan dan langkah-langkah diambil bagi mengelak berlaku pembaziran bagi pelaksanaan PSP itu.

Maszlee berkata, pihaknya turut mengambil pengalaman daripada pelaksanaan Rancangan Makanan Tambahan (RMT) yang dibuat sebelum ini bagi mengelak pembaziran.

“Kita juga turut membuat program (PSP) rintis dalam tempoh dua bulan ini bagi memastikan ia berjalan lancar apabila dilaksanakan sepenuhnya nanti.

“Selain itu, pihak sekolah akan ambil langkah berpatutan mengikut prosedur operasi standard (SOP) supaya tidak berlaku pembaziran,” katanya.

Terdahulu, KPM mengumumkan pelaksanaan PSP kepada semua pelajar sekolah rendah di seluruh negara mulai tahun depan.

PSP bertujuan untuk memberikan makanan tambahan yang memenuhi keperluan nutrisi penting bagi pertumbuhan fizikal dan kognitif murid-murid di sekolah rendah. — SINAR HARIAN


TIGA BOMBA TERBUNUH, SEMBILAN CEDERA DALAM INSIDEN KEBAKARAN DI KASHMIR

NEW DELHI: Sekurang-kurangnya tiga bomba terbunuh dan sembilan yang lain, termasuk empat orang awam tercedera, dalam insiden runtuhan bangunan akibat kebakaran di wilayah Kashmir yang dikuasai India, demikian menurut polis.

Xinhuanet melaporkan, bangunan yang runtuh itu berlaku di Talab Tiloo, Jammu, ibu kota Kashmir.

“Tiga anggota bomba terbunuh dan lima rakan mereka cedera selepas masuk ke dalam bangunan untuk memadamkan kebakaran premis tiga tingkat itu,” kata pihak polis.

Empat orang awam turut cedera dalam kejadian itu, katanya.

Menurut pegawai polis, mereka yang cedera sedang menjalani rawatan di hospital kolej perubatan kerajaan di Jammu.

Operasi menyelamat telah ditamatkan dan semua yang terperangkap dibawa keluar.

“Awal hari ini, kami terima panggilan mengenai insiden  kebakaran itu. Ketika anggota kami masuk ke dalam untuk menyelamatkan penghuni dan nyalaan api marak menyebabkan bangunan runtuh dan memerangkap anggota kami,” kata seorang pegawai bomba.

“Kemudian kami memanggil pasukan tindak balas bencana dan jentera berat untuk membersihkan runtuhan dan menarik keluar mangsa. Malangnya tiga anggota kami kehilangan nyawa dalam insiden itu,” katanya.

Penduduk tempatan berkata bangunan itu menempatkan sebuah kedai kayu di tingkat bawahnya, dari mana punca kebakaran dilaporkan. — Terjemahan AlHijrah Online


ENAM CEDERA DIREMPUH KERETA DIPANDU WANITA SAKIT DADA

BALIK PULAU: Dua parah manakala empat lagi cedera akibat dirempuh kereta yang dipandu seorang wanita di Jalan Balik Pulau, di sini, hari ini.

Ketua Polis Daerah Barat Daya Superintendan Kamarul Rizal Jenal berkata, kemalangan yang berlaku pada jam 9 pagi itu melibatkan tiga jenis kereta dan tiga lagi motosikal.

Katanya, kemalangan dipercayai berlaku apabila wanita berusia 59 tahun yang memandu dari arah Pekan Balik Pulau mengalami sakit dada sebelum terbabas ke laluan bertentangan.

“Kenderaan dipandu wanita itu merempuh sebuah kereta dari arah Simpang Empat Balik Pulau dan tiga lagi motosikal yang tidak sempat mengelak.

“Sebuah motosikal terbabas lalu merempuh sebuah kereta yang diparkir di hadapan sebuah kedai makan,” katanya dalam kenyataan di sini hari ini.

Kamarul Rizal berkata, akibat rempuhan itu, dua mangsa parah, manakala empat lagi mangsa masing-masing menerima rawatan di zon kuning dan zon hijau.

“Sementara seorang lagi iaitu pemandu kereta tidak mengalami kecederaan dan mangsa yang cedera dirawat di Hospital Balik Pulau.

“Siasatan dilakukan mengikut Seksyen 43 Akta Pengangkutan Jalan 1987,” katanya.

Tambahnya, orang ramai yang mempunyai maklumat berhubung kejadian boleh menghubungi bilik gerakan IPD Barat Daya di talian 04-8662222 bagi membantu siasatan. –AlHijrah Online


PENGUSAHA TADIKA, TASKA PERLU PENJELASAN LANJUT OPERASI KETIKA PKPB

Oleh Zaliza Alias

Pengusaha tadika dan taska di negara ini memerlukan penjelasan lanjut daripada pihak berkuasa berhubung hala tuju operasi industri itu ketika Perintah Kawalan Pergerakan Bersyarat (PKPB).

Walaupun Jabatan Kebajikan Masyarakat (JKM) mengeluarkan Prosedur Operasi Standard (SOP), taska bagaimanapun tidak dibenarkan beroperasi oleh Majlis Keselamatan Negara (MKN) dan Kementerian Kesihatan Malaysia (KKM) dengan SOP akan dikaji semula.

Tadika dengan extended program seperti dilesenkan Kementerian Pendidikan Malaysia (KPM) berfungsi seperti pusat jagaan dengan program pembelajaran sepenuh hari.

Ibubapa yang perlu bekerja amat memerlukan perkhidmatan sokongan ini.

Ini termasuklah mereka yang bekerja waktu fleksibel di mana ada hari-hari dan waktu tertentu yang masih perlu ke tempat kerja dan perlu menghantar anak-anak ke tadika dan taska.

Penjelasan PKPB adalah diperlukan bagi khidmat sokongan untuk ibubapa yang bekerja.

Dari sudut bisnes, umum menyangkakan semua tadika mendapat upah subsidi dan pelepasan sewa atau sewa premis murah ekoran moratorium pihak bank kepada tuan tanah.

Hampir kesemua tadika taska  tidak mendapat apa-apa diskaun sewa premis kerana bagi pemilik premis itu adalah hak mereka.

Begitu juga dengan upah subsidi, bukan semua taska atau tadika mendapatbantuan upah subsidi.

Walaubagaimanapun, ia membantu serba sedikit kerana jumlah itulah yang akan digunakan pengusaha untuk memberi diskaun kepada ibubapa.

Tadika-tadika pada amnya mempunyai margin keuntungan yang sangat kecil atau sekadarnya sahaja.

Ini termasuk tadika-tadika berjenama di mana margin mereka juga adalah kecil terutama tadika Islam yang rata-ratanya adalah dengan kadar yuran  berpatutan kepada ibubapa Muslim.

Dengan pembelajaran online atau remote learning yang diberikan hampir setiap hari kepada ibubapa, ia sebenarnya mempunyai kos-kos tertentu.

Mengikut laporan Tabung Kanak-Kanak Pertubuhan Bangsa-Bangsa Bersatu (UNICEF), tadika atau sekolah adalah “safe place” atau tempat yang selamat untuk kanak-kanak.

Dengan adanya tempoh lockdown yang panjang, semakin banyak kes-kes penderaan kanak-kanak, penderaan seksual dan  ini tidak termasuk dengan kesan terhadap perkembangan mental anak-anak di persekitaran dalam rumah yang tidak selamat.

Akhir sekali, harapan kami pengusaha Tadika dan Taska adalah supaya PKPB diperjelaskan lagi kedudukannya kerana ia menjadi asas sokongan komuniti ibubapa bekerja, termasuk mereka yang bekerja dengan waktu fleksibel.

** Input artikel ini adalah hasil perbincangan grup Whatsapp Tadika & Taska di Malaysia

Penulis adalah Pengasas GENIUS AULAD

Penafian: Artikel yang disiarkan AlHijrah Online ini adalah pandangan peribadi penulis. Ia tidak menggambarkan pendirian Editorial AlHijrah Media Corporation dalam isu yang dikupas.


SUKARELAWAN MUDA DI TANAH SUCI

Ini cerita jemaah muda yang membantu jemaah warga emas di Tanah Suci sebagai sukarelawan. Laporan khas Berita AlHijrah 20 Januari 2020. — AlHijrah Online


CUACA PANAS: MASJID DAN SURAU DI JOHOR LAKSANA SOLAT HAJAT ESOK

JOHOR BAHRU: Semua masjid dan surau di Johor akan melaksanakan solat hajat esok bagi memohon kesejahteraan buat negara serta masyarakat berikutan keadaan cuaca panas.

Pengerusi Jawatankuasa Hal Ehwal Agama Islam negeri Mohd Fared Mohd Khalid berkata ia seiring dengan kenyataan Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar yang meminta masjid atau surau di negara ini melaksanakan solat itu.

“Susulan keadaan cuaca yang tidak menentu, kerajaan negeri mengambil saranan itu dan akan melaksanakannya pada Jumaat, ia juga boleh dilaksanakan pada waktu solat yang lain,” katanya pada sidang media selepas Majlis Multaqa Guru-Guru Al-Quran Bersama Johan Qari dan Qariah Antarabangsa Negeri Johor di Pusat Islam Iskandar hari ini.

Beliau ditanya sama ada kerajaan negeri akan melaksanakan solat hajat seperti saranan Menteri di Jabatan Perdana Menteri (Hal Ehwal Agama) atau sebaliknya.

Semalam, Mohd Na’im dilapor meminta masjid dan surau di bawah seliaan Jabatan Kemajuan Islam Malaysia dan Jabatan Agama Islam Wilayah Persekutuan melaksanakan solat hajat.

Jabatan Meteorologi sebelum ini menjangkakan Malaysia mengalami cuaca panas dan kering yang berpanjangan hingga Ogos susulan peralihan monsun.

Berhubung ibadah korban sempena Aidiladha, Mohd Fared berkata kerajaan negeri membenarkan aktiviti itu diadakan di masjid, surau dan pusat penyembelihan.

Beliau berkata kebenaran itu diberikan kepada masjid dan surau yang mempunyai ruang penyembelihan khusus serta lengkap dengan kebenaran Pejabat Kadi Daerah dan pusat penyembelihan di bawah Jabatan Perkhidmatan Veterinar.

Katanya Jabatan Agama Islam Negeri Johor (JAINJ) juga sudah mengeluarkan garis panduan berhubung pelaksanaan ibadah korban yang diedarkan kepada Pejabat Kadi Daerah, masjid dan surau.

Mohd Fared juga berkata dalam usaha membudayakan al-Quran, kerajaan negeri menyasarkan kira-kira 8,000 rakyat khatam dalam tempoh setahun menerusi kelas yang dianjurkan oleh JAINJ.

Katanya seramai 2,600 guru al-Quran di seluruh Johor akan membantu menjayakan program itu yang digalakkan disertai oleh pelbagai lapisan masyarakat Islam tanpa mengira usia. –AlHijrah Online


Barang bantuan Malaysia selamat tiba di Palu

KUANTAN – Sebanyak 300 kilogram barang bantuan selamat mendarat ke Palu
dalam usaha misi kemanusiaan disertai pasukan Sukarelawan Tunas Warisan Pahang.

Menurut Ketua Misi Kemanusiaan Palu 2.0, Nur Hazwani Mohd Hanafiah, 31,
jumlah bantuan dianggarkan berjumlah RM40,000 adalah sumbangan daripada
kerajaan negeri, badan korporat serta individu.

Kesemua bantuan terbabit telah diserahkan kepada 11 sukarelawan yang
berlepas pada Khamis lalu.

“Ini kali ketiga usaha murni mengumpulkan dana dan membantu mangsa
gempa bumi di Palu dan Lombok,” jelas beliau sebagaimana laporan Sinar
Harian.

“Misi pada kali ini memberi fokus kepada kanak-kanak, wanita dan bayi,
dan menitik berat kepada aspek pendidikan, sosial, kesihatan masyarakat
Donggala,” katanya ketika dihubungi hari ini.

Antara barang sumbangan yang dikumpul ialah telekung solat, barang
keperluan dapur, mainan, alat tulis, al-Quran, Yasin, ubat-ubatan dan pakaian.

Selain agihan sumbangan disalurkan kepada penduduk Desa Tanjung Padang,
perkampungan Desa Tompe, Desa Tondo, Desa Lende, Desa Lompi dan Desa Balentuma
turut menerima bantuan sumbangan.

Jelasnya, pelbagai aktiviti dirangka bagi merealisasikan misi kali ini,
antaranya sesi pemeriksaan kesihatan percuma, permainan kanak-kanak, konsep
dapur rakyat dan penyembuhan trauma.

Dalam pada itu, Nur Hazwani berkata, sebanyak 85 keluarga di sekitar
Palu mendapat manfaat daripada program kemanusiaan daripada sukarelawan yang
mewakili Malaysia pada kali ini.

“Delegasi sukarelawan terdiri daripada pelbagai lapisan masyarakat
bergabung tenaga bagi memberi khidmat kepada semua mangsa selama lima hari
bermula 24 Januari hingga hari ini,” tambah beliau.


200 PENGUSAHA NASI KANDAR TERTEKAN KEHILANGAN PEKERJA WARGA ASING

GEORGETOWN: Perniagaan hampir 200 pengusaha restoran nasi kandar di Pulau Pinang berdepan masalah untuk terus bertahan berikutan kehilangan hampir separuh pekerja khususnya pekerja warga asing.

Masalah itu tetap timbul walaupun kerajaan sudah membenarkan kebenaran rentas negeri dan ‘dine in’.

Presiden Pertubuhan Komuniti India Muslim Malaysia, Mohamed Rizdwan Abdul Ghafoor Khan berkata, ketika ini terdapat kira-kira 20,000 pekerja asing yang bekerja dalam sektor makanan di negeri itu berbanding 40,000 orang sebelum pandemik COVID-19.

Berikutan masalah itu, ada sebahagian pengusaha restoran nasi kandar masih belum membenarkan pelanggan untuk makan di kedai masing-masing.

“Kita rasa tertekan diatas beberapa sebab, salah satunya adalah kerana SOP yang ditetapkan dan ketidakcukupan pekerja untuk memberi servis kepada pelanggan yg hadir terutamanya selepas rentas negeri minggu ini,” katanya.

Sehubungan itu, beliau menggesa kerajaan agar mempercepat dan memudahkan urusan kemasukan semula pekerja asing dalam sektor makanan untuk menyokong kelangsungan perniagaan mereka.

Sementara itu, Pengusaha Nasi Kandar Hameediyah, Ahamed Seeni Pakir Abdul Sukkor, 66, berkata, dia turut terkesan berikutan kehilangan ramai pekerja asing.

“Kita dalam keadaan genting sekarang, dimana kita kekurangan pekerja untuk menyediakan makanan dan perkhidmatan terbaik kepada pelanggan kita, kami (pengusaha nasi kandar) memerlukan pekerja yang ramai untuk mengawasi situasi pelanggan di kedai kami,jadi kami amat berharap kerajaan akan membenarkan kemasukan pekerja asing jd ia akan mengurangkan beban kami pengusaha nasi kandar untuk memantau pelanggan,” katanya.

Kerajaan sebelum ini mengesahkan kemasukan pekerja asing akan dilaksanakan secara berperingkat bermula bulan depan memandangkan negara masih berdepan ancaman wabak COVID-19.–AlHijrah Online


JEMAAH MALAYSIA DAPAT KELEBIHAN, TAPAK PENEMPATAN BAHARU DI ARAFAH, MUZDALIFAH DAN MINA

MAKKAH: Jemaah Malaysia yang mengerjakan ibadah haji tahun ini bertuah apabila Kerajaan Arab Saudi bukan sahaja memberi penempatan baharu tetapi juga kawasan khemah yang berdekatan dengan masjid, ketika berada di Mina.

Ketua Rombongan Haji Malaysia Datuk Seri Syed Saleh Syed Abdul Rahman berkata kelebihan itu boleh dimanfaatkan jemaah haji kerana bukan sahaja boleh solat di masjid tetapi juga menggunakan kemudahan di situ untuk diri mereka.

“Tahun ini semua tapak di Arafah, Muzdalifah dan Mina adalah tapak baharu. Walau bagaimanapun kemudahan dan kedudukannya masih lagi dalam suasana yang baik dan memberi kelebihan kepada jemaah haji Malaysia.

Terutama kita lihat perkhemahan di Mina adalah berdekatan dengan Masjid Kuwait yang merupakan salah satu masjid di Mina. Sudah tentunya kemudahan itu dapat dinikmati jemaah haji Malaysia…mereka boleh ke masjid untuk solat dan gunakan kemudahan masjid itu,” katanya.

Beliau berkata demikian ketika ditemui pemberita selepas melakukan tinjauan dan lawatan di Arafah, Muzdalifah dan Mina.

Selain itu, Syed Saleh berkata persiapan fasiliti di Arafah, Muzdalifah dan Mina, bagi jemaah haji mengerjakan ibadah Wukuf, kini pada tahap 50 hingga 60 peratus.

Katanya, kerja-kerja penyediaan fasilti itu dilihat berjalan mengikut jadual dan akan disiapkan menjelang tibanya Hari Wukuf dengan pemantauan pihak muassasah dan Lembaga Tabung Haji (TH).

“Persiapan untuk Arafah mencapai tahap hampir 50 peratus dan Mina 60 peratus. Ini mengambil kira, ada lagi 10 hari jemaah haji akan tiba.Tahun ini makanan untuk di Arafah dan Mina berjumlah 16 sajian, iaitu lima sajian akan guna konsep sedia dimakan,” katanya.

Difahamkan sebanyak 75 khemah pelbagai saiz disediakan di Arafah manakala di Mina lebih daripada 600 khemah.

Syed Saleh juga memaklumkan setakat semalam seramai 10,453 orang yang merupakan 76 peratus daripada jemaah haji yang dibawa TH tahun ini telah tiba di Makkah dan menunggu 10 hari lagi sebelum tiba waktu Wukuf. – AlHijrah Online


KAMI SUDAH MAAFKAN JURULATIH – BAPA

ALOR GAJAH: Bapa kepada salah seorang pelajar perempuan yang ditampar jurulatih dalam satu insiden di kejohanan bola tampar di Kota Tinggi, Johor, baru-baru ini telah memaafkan perbuatan lelaki itu dan berharap dia tidak dikenakan sebarang tindakan.

Meskipun kejadian itu mendapat perhatian netizen yang mengecam perbuatan berkenaan, namun Abd Halim Bakar, 50, menganggap tindakan itu tidak keterlaluan serta tidak meninggalkan sebarang kesan psikologi ke atas anaknya.

Sebaliknya beliau melihat kelakuan jurulatih itu sebagai pembakar semangat kepada anaknya untuk beraksi dengan lebih baik pada perlawanan itu dan tindakannya bukan bertujuan mencederakan.

“Sehubungan itu saya mohon Kementerian Belia dan Sukan (KBS) dan Kementerian Pendidikan Malaysia (KPM) tidak mengambil tindakan memandangkan kami telah memaafkan guru sukan (jurulatih) itu.

“Untuk netizen pula, kami minta hentikan semua kecaman kerana saya pun tidak anggap ia serius dan tiada kecederaan yang berlaku,” katanya ketika ditemui pemberita di  Kampung Melekek, di sini hari ini.

Beliau juga tidak menyangka kejadian itu tular di media sosial sehingga mendapat perhatian Persatuan Bola Tampar Malaysia (MAVA) yang bertindak menggantung tugas jurulatih berkenaan.

Mengulas lanjut Abd Halim memaklumkan keluarganya sudah mengenali lelaki itu lebih lima tahun dan berharap beliau dikekalkan berdasarkan kemampuan dan dedikasi jurulatih berkenaan melatih pasukan anaknya.

“Kami harap pihak terlibat dapat memberi peluang kepadanya dengan mengambil kira jasa dan bakti yang dicurahkannya dalam sukan bola tampar. Saya percaya tindakan tidak lebih seperti ‘mengejutkan orang dari tidur’, untuk naikkan semangat,” katanya.

Semalam, Bernama melaporkan status jurulatih berkenaan yang sebelum ini digantung sementara oleh MAVA, akan ditentukan esok selepas siasatan lanjut dilakukan.

Exco Pembangunan Belia, Sukan dan Badan Bukan Kerajaan, VP Shanmugam berkata hal itu perlu memandangkan jurulatih yang dilantik untuk membawa pasukan ini adalah di bawah kuasa Persatuan Bola Tampar Melaka.–AlHijrah Online


BELASAH PELAJAR KERANA MAKANAN, TIGA PELAJAR DIREMAN EMPAT HARI

TANAH MERAH: Tiga pelajar tingkatan lima yang dipercayai membelasah rakannya di asrama Sekolah Menengah Kebangsaan (SMK) Kemahang 1, Tanah Merah, direman empat hari bermula hari ini.

Penahanan itu bagi membantu siasatan mengikut Seksyen 506 Kanun Keseksaan kerana ugutan jenayah dan Seksyen 323 Kanun Keseksaan kerana sengaja menyebabkan kecederaan.

Ketiga-tiga suspek itu hari ini dibawa ke Mahkamah Majistret Tanah Merah oleh pihak polis bagi permohonan reman.

Kesemua suspek kelihatan sungul selepas mahkamah menetapkan perintah tahanan reman terhadap mereka.

Semalam, tular di media sosial video dua orang pelajar membelasah seorang pelajar tingkatan satu sambil dirakam rakan mereka di sebuah asrama lelaki.

Kejadian dipercayai berlaku selepas mangsa bergurau dengan tiga seniornya untuk membelanja mereka makanan segera, namun tidak menunaikannya.

Ketua Polis Kelantan, Deputi Komisioner Shafien Mamat berkata, polis telah menerima laporan daripada mangsa berhubung kejadian di asrama lelaki sekolah tersebut.

Ketiga-tiga suspek ditahan polis petang semalam selepas menerima laporan dari mangsa. – AlHijrah Online.


JEMAAH UMRAH MENINGGAL DUNIA DI JEDDAH

SEREMBAN: Pesara tentera, Abd Aziz Yunus, 63, yang sebelum ini dirawat di Hospital King Abdullah, Jeddah akibat komplikasi jantung dan buah pinggang ketika menunaikan umrah disahkan meninggal dunia pada jam 12.46 tengah malam waktu Jeddah (5.46 pagi waktu tempatan) hari ini.

Perkara itu dimaklumkan anak sulungnya, Mohd Faizal Abd Aziz, 35, yang turut mengesahkan jenazah bapanya akan dikebumikan di Jeddah hari ini.

“Mak dengan dua orang adik saya ada di sana, bagaimana pun saya masih menunggu perincian mengenai waktu jenazah dikebumikan di sana,” katanya kepada Sinar Harian.

Mohd Faizal berkata, keluarganya turut meminta orang ramai agar berhenti menghulurkan dana bagi membawa pulang bapanya yang dirawat di Unit Rawatan Rapi (ICU) Hospital King Abdullah ke tanah air.

“Kami mohon bantuan tersebut dihentikan serta-merta bagi mengelakkan kekeliruan atau salah guna oleh pihak yang tidak bertanggungjawab.

“Bagi mereka yang telah menyumbang sebelum ini, kami akan sedekahkan kepada Baitulmal.

“Jutaan terima kasih kepada semua yang telah banyak membantu. Kami menghargai jasa baik semua yang membantu ada segi wang ringgit atau menghebahkan perkara itu sebelum ini,” katanya.

Terdahulu, warga emas yang berasal dari Felda Raja Alias 1, Jempol itu telah dimasukkan ke ICU hospital berkenaan kerana masalah komplikasi jantung dan buah pinggang ketika sedang menunaikan umrah.

Keluarga berusaha untuk membawa warga emas itu pulang tetapi doktor hanya benarkan pulang dengan menaiki penerbangan khas dengan kos RM150,000.

Sebelum itu, tular sepucuk surat yang memohon sumbangan orang ramai untuk membawa pulang seorang warga emas dari Jeddah ke negara ini oleh keluarganya. — SINAR HARIAN


PERMOHONAN PERMIT UMRAH RAMADAN 1444H KINI DIBUKA

KUALA LUMPUR: Kementerian Haji dan Umrah (MoHU) Arab Saudi pada Rabu mengumumkan permohonan permit untuk mengerjakan ibadah umrah sepanjang Ramadan 1444H kini dibuka.

Kementerian itu menerusi kenyataan dimuat naik di laman Twitter rasminya berkata, permohonan itu terbuka kepada semua warga Saudi dan warga asing dengan mematuhi syarat-syarat yang ditetapkan.

“Permohonan hendaklah dibuat melalui aplikasi telefon pintar “Nusuk” atau “Tawakkalna” dengan syarat pemohon bebas jangkitan COVID-19 dan bukan kontak rapat kepada mana-mana pesakit COVID-19”, katanya.

Kenyataan itu turut menambah bahawa permit umrah bagi warga asing sah laku sehingga 90 hari, di samping mengingatkan para jemaah agar tidak tinggal di Arab Saudi melebihi tempoh berkenaan.–AlHijrah Online


BEKAS AHLI PARLMEN JASIN MENINGGAL DUNIA

MELAKA: Bekas Ahli Parlimen Jasin Datuk Mohd Said Yusof meninggal dunia pukul 8.10 malam tadi, ketika mendapatkan rawatan di Hospital Melaka.

Allahyarham yang merupakan Ahli Parlimen bagi penggal 2004 hingga hingga 2008 itu menghembuskan nafas terakhir pada usia 70 tahun.

Allahyarham yang juga bekas Timbalan Ketua UMNO Bahagian Jasin pernah dilantik sebagai Pengerusi Institut Kajian Sejarah dan Patriotisme Malaysia (IKSEP) atau kini dikenali sebagai Institut Tun Perak (ITP).

Anak kedua Allahyarham, Nur Adawiah berkata jenazah bapanya akan diuruskan di kediamannya di Padang Temu, di sini sebelum dikebumikan di Tanah Perkuburan Islam Padang Temu pada 11 pagi ini.

“Allahyarham mengalami beberapa penyakit seperti jantung dan kencing manis dan terlantar sakit sejak Disember lalu dan sering keluar masuk hospital.

“Sejak beberapa hari lalu, kesihatannya agak merosot dan terpaksa dikejarkan ke hospital selepas keadaannya semakin lemah tengah hari semalam sebelum disahkan meninggal dunia oleh doktor pakar kira-kira 8.10 malam,” katanya ketika dihubungi media.

Allahyarham meninggalkan seorang isteri Datin Rozana Samsudin, 66, tiga orang anak dan enam cucu.

Sementara itu Ketua Menteri Datuk Seri Ab Rauf Yusoh menerusi laman Facebook rasminya mengucapkan takziah kepada ahli keluarga Allahyarham. — AlHijrah Online


10 AHLI BAHARU JAWATANKUASA TEKNIKAL UNDANG-UNDANG SYARAK DAN SIVIL JAKIM DILANTIK

KUALA LUMPUR: Mantan Ketua Pengarah dan Ketua Hakim Syarie, Jabatan Kehakiman Syariah Malaysia (JKSM), Tan Sri Sheikh Ghazali Abdul Rahman antara 10 ahli baharu Jawatankuasa Teknikal Undang-Undang Syarak dan Sivil, Jabatan Kemajuan Islam Malaysia (JAKIM) yang diumumkan kerajaan.

Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri berkata, pelantikan ahli jawatankuasa yang baharu itu dibuat sebagai menggantikan keanggotaan sebelum ini yang tamat berkuatkuasa pada 15 Ogos 2020.

“Kerajaan berpendirian bahawa keanggotaan Jawatankuasa Teknikal perlu diteliti, dirombak serta disusun semula dan perkara ini sudah tentu melibatkan penamatan keanggotaan sedia ada, pelantikan ahli baharu dan pelantikan semula beberapa ahli sedia ada.

“Kerajaan telah melantik ahli-ahli baharu yang berkepakaran dan berpengalaman luas dalam hukum Syarak, undang-undang syariah atau undang-undang sivil,” katanya dalam kenyataan media hari ini.

Zulkifli berkata pelantikan baharu Jawatankuasa Teknikal Undang-Undang Syarak dan Sivil JAKIM yang turut dikenali sebagai Jawatankuasa Teknikal itu berkuatkuasa mulai 16 Ogos 2020 hingga 15 Ogos 2023.

“Ahli-ahli yang baharu dilantik ini adalah dalam kalangan tokoh yang berintegriti, komited dan dihormati di pelbagai peringkat dan diyakini berupaya untuk memperkasakan kewibawaan Jawatankuasa Teknikal dalam memartabatkan kedudukan undang-undang syariah di Malaysia,” katanya.

Barisan keanggotaan baharu Jawatankuasa Teknikal adalah seperti yang berikut:

i. Tan Sri Sheikh Ghazali Abdul Rahman (Pengerusi) (Mantan Ketua Pengarah/Ketua Hakim Syarie, JKSM)

ii. Prof. Datuk Dr. Abdul Monir bin Yaacob (Mantan Profesor, Jabatan Syariah dan Undang-Undang, Akademi Pengajian Islam, Universiti Malaya)

iii. Datuk Dr. Hassan Ab Rahman (Mantan Pesuruhjaya Kehakiman Mahkamah Tinggi Malaya)

iv. Prof. Datuk Seri Dr. Zaleha Kamaruddin (Profesor Undang-Undang, Institut Antarabangsa Pemikiran dan Tamadun Islam, Universiti Islam Antarabangsa Malaysia)

v. Datuk Zainul Rijal Abu Bakar (Peguambela & Peguamcara, Peguam Syarie dan Presiden Persatuan Peguam-Peguam Muslim Malaysia)

vi. Datuk Muhammad Asri Abdullah (Mantan Hakim Mahkamah Rayuan Syariah, JKSM dan mantan Ketua Hakim Syarie, Jabatan Kehakiman Syariah Negeri Perak)

vii. Datuk A. Aziz A. Rahim (Mantan Hakim Mahkamah Rayuan Malaysia dan mantan Pengerusi Suruhanjaya Integriti Agensi Penguatkuasaan Malaysia)

viii. Datuk Mohamad Shakir Abdul Hamid (Hakim Mahkamah Rayuan Syariah, JKSM)

ix. Prof. Datin Dr. Raihanah Abdullah (Profesor Syariah, Jabatan Syariah dan Undang-Undang, Akademi Pengajian Islam merangkap Pengarah, Akademi Pengajian Islam, Universiti Malaya)

x. Rodziah Muhammad (Peguambela dan Peguamcara dan mantan Timbalan Ketua Bahagian, Bahagian Syariah & Pengharmonian Undang-Undang, Jabatan Peguam Negara)

“Kerajaan mengucapkan setinggi-tinggi tahniah kepada semua ahli Jawatankuasa Teknikal yang baru dilantik dan merakamkan setinggi-tinggi penghargaan kepada semua ahli Jawatankuasa Teknikal yang terdahulu atas sumbangan dan kerjasama mereka sepanjang menganggotai Jawatankuasa Teknikal,” kata Zulkifli. — AlHijrah Online


LITTLE CALIPHS TAWAR POTONGAN YURAN, KEKAL KUALITI PENDIDIKAN

Oleh Zaim Zamani

SHAH ALAM: Pusat perkembangan kanak-kanak Little Caliphs International menawarkan potongan 10 hingga 30 peratus bagi yuran pembelajaran biasa dan 100 peratus potongan yuran untuk penjagaan harian kanak-kanak bagi membantu meringankan beban ibu bapa dan penjaga 35,000 pelajarnya berdepan COVID-19.

Ketua Pegawai Eksekutifnya, Roslan Nordin berkata walaupun yuran dikurangkan, namun kualiti pembelajaran tetap dijaga dan pihaknya turut menyediakan pembelajaran atas talian yang fokus kepada pendidikan minda dan pembinaan keperibadian anak-anak.

“Kenapa mesti nak pra sekolah walaupun dalam PKP? Ini kerana kajian menunjukkan lebih 80 peratus perkembangan otak anak-anak berlaku sebelum umur enam tahun, jadi jika tak bagi pendidikan yang baik kita akan terlepas masa keemasan ini.

“Apa yang kita bagi (pendidikan) kepada anak-anak hari ini beri kesan kepada jati diri, keyakinan diri dan pandangan dunia dia untuk masa-masa akan datang,” katanya kepada AlHijrah Online hari ini.

Roslan berkata sebahagian besar ibu bapa menyambut baik inisiatif pemotongan yuran itu dan gembira dengan konsep pembelajaran dari rumah yang diperkenalkan pihaknya.

Ketua Pegawai Akademik Little Caliphs, Sabariah Faridah Jamaluddin berkata, modul pembelajaran dari rumah itu, mengikut silibus pendidikan Kementerian Pendidikan Malaysia (KPM) dan ditambah dengan elemen interaktif bagi menarik minat pelajar untuk belajar dari rumah.

Katanya modul pendidikan yang ditekankan melalui pembelajaran dari rumah termasuklah membaca, mewarna, akhlak dan sirah.

“Khas untuk PKP kita telah buat silibus dan program khas untuk enam minggu dan silibus ini mengikut perkembangan anak-anak dan bila kita mengajar di rumah kita kena ikut perkembangan mereka.

“Kita telah buat satu ‘group’ di Facebook khas untuk pembelajaran dari rumah untuk pelajar-pelajar Little Caliphs,” katanya.

Sabariah berkata bahan-bahan pelajaran atas talian sebahagian besarnya disumbangkan oleh guru-guru Little Caliphs yang terlatih.

Sementara itu, beliau turut memaklum pihaknya juga telah menyediakan bahan untuk pelajar little Caliphs menjelang Ramadan. — AlHijrah Online


KILANG KICAP DAN ROTI KOTOR DI ARAH TUTUP 14 HARI

BUTTERWORTH: Dua buah kilang memproses makanan di Butterworth, Pulau Pinang diarah tutup selama 14 hari selepas didapati gagal mematuhi aspek kebersihan kilang makanan.

Arahan penutupan dibuat Jabatan Kesihatan Pulau Pinang (JKN) semasa ‘Ops Bersih’ yang dijalankan hari ini.

Pegawai Kesihatan Persekitaran Bahagian Keselamatan dan Kualiti Makanan (BKKM) Pulau Pinang, Mohd Wazir Khalid berkata, pemeriksaan di sebuah kilang memproses kicap di Bagan Lebai Tahir di Butterworth menemui bulu binatang, ranting kayu dan daun kering di dalam bekas pemerapan soya.

Selain itu, pihaknya mendapati bekas tong kicap gentian kaca yang tidak bersih dan berkulat telah di gunakan pengusaha kilang terbabit sejak 20 tahun lepas.

Mohd Wazir berkata, pemilik premis sudah menjalankan perniagaan hampir 50 tahun namun didapati gagal mematuhi aspek kebersihan yang digariskan JKN.

“Kita lihat banyak bekas sudah pecah dan reput dan mungkin masuk ke dalam sos dan boleh menyebabkan keracunan dan pencemaran fizikal.

“Selain itu ada juga ranting kayu, daun dan bulu binatang dan tidak mustahil najis burung terjatuh dalam bekas tersebut,” katanya.

Selain itu, pemilik juga didapati mengitar semula botol terpakai dengan mengisi kicap yang baru diproses sebelum ia dipasarkan di negeri itu.

Mohd Wazir berkata, semasa pemeriksaan, pihaknya mendapati botol kosong itu dibersihkan sendiri serta tidak mengikut spesifikasi yang ditetapkan.

Sementara itu, pemeriksaan di sebuah kilang roti yang telah beroperasi sejak enam tahun lepas di Raja Uda, Butterworth pula menemui najis tikus bertaburan di atas lantai dan bekas pembakar roti yang sudah lama tidak digunakan.

Jelasnya , terdapat juga kesan minyak lama di dulang roti dan keadaan yang tidak bersih itu dibimbangi akan berlaku pencemaran mahupun keracunan makanan.

“Kita dapatu terlalu banyak najis tikus yang masih basah bermakna masih baru lagi dan pengusaha tidak mengamalkan Jaminan Keselamatan Makanan,” katanya.

Premis berkenaan ditutup mengikut Seksyen 11 Akta Makanan 1983, Peraturan-peraturan Makanan 1985 dan Peraturan-Peraturan Kebersihan Makanan 2009.

Sebanyak sembilan notis juga telah dkeluarkan dengan nilai kompaun keseluruhan mencecah RM9,000.

Seramai 26 anggota terdiri pegawai JKN, dan Pegawai penguatkuasa Bahagian Perlesenan Majlis Bandaraya Seberang Perai (MBSP) terlibat dalam ops yang dijalankan bermula jam 10 pagi . –AlHijrah Online


JAKIM DISYOR PERKENAL SKM PENDIDIKAN ISLAM UNTUK OKU

KENINGAU: Jabatan Kemajuan Islam Malaysia (JAKIM) melalui Pemberi Pendidikan Tinggi (PPT) di bawah jabatan itu disyor supaya memperkenalkan Sijil Kemahiran Malaysia (SKM) pendidikan Islam bagi golongan Orang Kurang Upaya (OKU) seperti pendengaran, penglihatan, pertuturan dan autisme.

Mengesyorkan perkara itu, Menteri di Jabatan Perdana Menteri (Hal Ehwal Agama) Senator Datuk Idris Ahmad berkata ia selaras dengan usaha JAKIM yang telah melancarkan aplikasi Glosari Islam (I-Sign) kepada golongan OKU pendengaran.

“Justeru, kejayaan ini perlu disusuli dengan menyediakan tenaga pengajar mahir untuk memenuhi keperluan pendidikan Islam bagi komuniti OKU. Ini adalah tanggungjawab kita bagi memenuhi keperluan fardu kifayah,” katanya berucap merasmikan Istiadat Konvokesyen Institut Pengajian Islam dan Dakwah Sabah (IPDAS) Kali Ke-16 di sini hari ini.

Turut hadir Ketua Pengarah JAKIM Datuk Hakimah Mohd Yusoff dan Pengarah Jabatan Hal Ehwal Agama Islam Sabah Datuk Saifulzaman Sangul.

Sehubungan itu, Idris turut mencadangkan IPDAS menjalin kerjasama dengan Masjid Bandaraya Kota Kinabalu sebagai rakan industri bagi melaksanakan program tersebut memandangkan masjid berkenaan telah membuktikan kejayaan mengendalikan pendidikan Islam kepada anak-anak OKU sejak 2015.

Idris juga berharap fokus IPDAS tidak hanya tertumpu kepada pendidikan dalam bilik kuliah semata-mata sebaliknya aktiviti atau program pengajian sepanjang hayat perlu dikembangkan selaras dengan kehendak pihak berkepentingan dalam menyantuni pelbagai lapisan masyarakat.

Beliau berkata kemudahan Pembelajaran Jarak Jauh Dalam Talian dan Pengakreditan Pembelajaran Berasaskan Pengalaman Terdahulu oleh Agensi Kelayakan Malaysia (MQA) sewajarnya dimanfaatkan bagi membuka ruang seramai mungkin pelajar dewasa untuk mengikuti pendidikan Islam tahap tinggi.

“Tambahan pula kerajaan Sabah telah memperkenal Majlis Ugama Islam Sabah (MUIS) Halal Hab, maka ada keperluan signifikan untuk IPDAS berperanan melahirkan tenaga kerja mahir dalam bidang halal bagi melengkapkan ekosistem itu,” katanya.

Beliau berkata IPDAS perlu bergerak seiring gagasan Sabah Maju Jaya diperkenal kerajaan negeri yang antara lain menekankan aspek pembangunan modal insan dan ekonomi.

Sementara itu, Idris berkata pembangunan infrastruktur IPDAS melalui projek Rancangan Malaysia Ke-12 (RMK12) yang telah diluluskan adalah bukti kerajaan amat serius untuk mengangkat agenda pendidikan agama, dan beliau yakin projek dijadual dimulakan pada awal tahun depan itu akan berjalan lancar melalui pengurusan berintegriti yang akan mengukuhkan lagi IPDAS sebagai PPT Jakim di persada negara.

Pada majlis istiadat konvokesyen itu, seramai 244 graduan berjaya menamatkan pengajian dengan 83 daripadanya merupakan graduan Diploma Dakwah Islamiyyah, 23 graduan Sijil Pengajian Islam manakala 138 graduan Sijil Asas Pengajian Islam Malaysia.

IPDAS telah melahirkan seramai 15,526 siswazah sejak 1979 hingga kini.–AlHijrah Online


TIGA CEDERA GEMPA 6.4 MAGNITUD GEGAR XINJIANG

BEIJING: Sekurang-kurangnya tiga orang cedera termasuk seorang berada dalam keadaan kritikal selepas gempa berukuran 6.4 magnitud melanda Wilayah Autonomi Xinjiang Uygur China pada Ahad, lapor agensi berita Xinhua.

Gempa itu melanda daerah Jiashi di wilayah Kashgar pada 9.27 malam Ahad (waktu Beijing), diikuti sekurang-kurangnya lapan gegaran susulan, menurut Pusat Rangkaian Gempa Bumi China (CENC).

Beberapa penduduk di Jiashi berkata mereka merasakan gegaran kuat, terutama yang tinggal di bangunan kediaman bertingkat. Beberapa penduduk keluar meninggalkan rumah masing-masing untuk menyelamatkan diri.

Mangsa yang cedera termasuk dua kanak-kanak dan diberikan rawatan oleh kakitangan perubatan, kata anggota penyelamat.

Anggota penyelamat telah dikerahkan ke lokasi kejadian dan kerja-kerja memindahkan penduduk sedang dijalankan di kawasan yang terjejas.

Sembilan perkhidmatan kereta api penumpang di zon gempa bumi turut digantung sementara.

Pusat gempa dicatatkan pada 39.83 darjah utara dan 77.21 darjah timur dengan kedalaman 16 km, kata CENC dalam satu kenyataan.

Menurut CENC, satu lagi gempa 5.2 magnitud mengegar bandar Artux, tidak jauh dari Jiashi, pada 10.23 malam Ahad (waktu Beijing). Pusat gempa dicatatkan pada 39.89 darjah utara dan 77.46 darjah timur. — BERNAMA


MESIR SETUJU KERJASAMA KURSUS KEHAKIMAN KEPADA PEGAWAI SYARIAH JKSM

KUALA LUMPUR: Pusat Pengajian Kehakiman Mesir telah bersetuju untuk menawarkan kerjasama Kursus Kehakiman kepada pegawai syariah di Jabatan Kehakiman Syariah Malaysia (JKSM) pada bila-bila bermula tahun 2023 atau 2024.

Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar berkata, usaha itu untuk memperkasa kompetensi serta kepakaran para pegawai syariah khususnya hakim syarie dalam membuat keputusan-keputusan penghakiman dalam kes-kes yang dibicarakan di Mahkamah Syariah.

“Semalam, saya bersama agensi Jabatan Perdana Menteri (Hal Ehwal Agama) iaitu JKSM telah mengadakan kunjungan hormat kepada Pusat Pengajian Kehakiman Negara Mesir di Kaherah dan kehadiran delegasi telah disambut oleh Timbalan Menteri Keadilan Mesir, Umar Al-Ansari.

“Kunjungan hormat kepada Pusat Pengajian Kehakiman Negara Mesir kali ini adalah untuk mempelajari sistem pentadbiran keadilan negara Mesir selain bertujuan memohon untuk menyambung kerjasama dalam penyusunan semula program Kursus Kehakiman bersama Pusat Pengajian Kehakiman Negara Mesir.

“Secara prinsipnya, Timbalan Menteri Keadilan Mesir telah memberi komitmen Pusat Pengajian Kehakiman Negara Mesir telah bersetuju untuk menawarkan kerjasama Kursus Kehakiman kepada Pegawai Syariah di JKSM,” katanya dalam kenyataan pada Isnin.

Menurut Mohd Na’im ketika beliau menjawat Ketua Pengarah atau Ketua Hakim Syarie JKSM pada 2022, beliau telah melakukan beberapa usaha untuk menambahbaik sistem pengurusan latihan kepada para pegawai syariah di JKSM antaranya menghantar mereka mengikuti kursus di Pusat Pengajian Kehakiman Negara Mesir.

Katanya JKSM ketika itu telah diberikan peluang oleh Kerajaan Mesir untuk menghantar para pegawai syariah dikalangan hakim syarie untuk menyertai Kursus Kehakiman di Mesir, walaubagaimanapun pada tahun 2022 tersebut, JKSM tidak dapat menghantar pegawai berkursus atas faktor berlakunya wabak COVID-19 di seluruh dunia.

Ujar Mohd Na’im, pemantapan kepakaran pegawai syariah adalah selaras dengan usaha Jabatan Perdana Menteri (Hal Ehwal Agama) melaksanakan Pelan Transformasi Hal Ehwal Agama Menuju Malaysia Madani (Al-Falah) yang antara lain meletakkan Teras Kemuliaan Syariah dan memberikan fokus kepada usaha memartabatkan perundangan dan kehakiman Islam. — AlHijrah Online


LELAKI DITAHAN PUKUL, ROSAKKAN TELEFON ISTERI

KUCHING: Seorang lelaki berusia 23 tahun ditahan selepas isterinya mendakwa telah dipukul dan telefon bimbit miliknya telah dirosakkan oleh suspek.

Ketua Polis Daerah Kuching ACP Ashmon Bajah berkata satu kenyataan berhubung kejadian tersebut yang dipercayai berlaku di Kuching, Sarawak telah dimuatnaik di akaun Twitter mangsa semalam dan tular.

Katanya, pihak polis mengesahkan kejadian tersebut dan suspek yang merupakan penjawat awam itu telah ditahan pada 17 April 2022 bagi membantu siasatan.

Ujar Ashmon laporan polis berhubung kejadian juga telah dibuat pada 17 Disember 2021 (khianat dengan merosakkan telefon bimbit) dan 10 Januari 2022 (mendatangkan kecederaan).

“Dua kertas siasatan telah dibuka di bawah Seksyen 427 Kanun Keseksaan dan Seksyen 323 Kanun Keseksaan/18A Akta Keganasan Rumahtangga (AKRT).

“Kertas siasatan akan dimajukan ke Pejabat Peguam Negara bagi memohon arahan selanjutnya,” katanya dalam satu kenyataan, hari ini.

Ashmon berkata, orang ramai dinasihatkan untuk tidak membuat spekulasi berkaitan kejadian tersebut kerana kes masih dalam siasatan.

Jelasnya, tindakan boleh diambil ke atas mana-mana individu yang didapati menyebarkan kenyataan palsu iaitu di bawah Seksyen 233 Akta Komunikasi dan Multimedia dan Seksyen 500 Kanun Keseksaan.—AlHijrah Online


2023 : ELAK BENCANA PENYAMPAIAN PERKHIDMATAN

OLEH: TUAN KAMARUL ARIEF TUAN SOH / KETUA PEGAWAI EKSEKUTIF YADIM

KUALA LUMPUR: Kita menutup 2022 dan membuka 2023 dengan kehadiran bencana. Bencana ini sememangnya ujian. Ia menguji semua sama ada yang mengalaminya secara langsung atau tidak. Demikianlah hebatnya Allah. Semua orang mempunyai bahagian ujian masing-masing dengan satu gerakan ketentuan-Nya.

Pemimpin politik juga diuji ketika bencana ini. Mereka perlu lulus dalam ujian persepsi yang sentiasa menjadi subjek wajib bagi mereka. Jika mereka tidak kelihatan, maka akan disangka mereka sedang berlibur diluar negara. Namun sebaliknya sekiranya mereka sentiasa kelihatan dengan pelbagai aksi bantuan, maka akan dinilai bahawa mereka ini terlalu loba perhatian.

Dalam hal seperti inilah pentingnya seseorang pimpinan politik bijak mencipta ruang dan peluang yang seimbang tersebut. Satu cara yang paling efisyen,berkesan, tinggi markah persepsi dan dalam banyak keadaan tidak menambah kos kepada mereka adalah melalui penglibatan Jabatan/agensi Kerajaan dalam penyaluran bantuan.

Pengalaman turun membantu mangsa banjir di Kelantan dan Terengganu bersama-sama pasukan Yayasan Dakwah Islamiah Malaysia (YADIM) dari 22-25 Disember 2022 telah membenarkan pengamatan ini.

Dengan kekuatan anggota sekitar 100 orang dari Putrajaya, Kelantan dan Terengganu serta bantuan melebihi 20 tan yang terdiri daripada bahan makanan sedia dimakan , keperluan kebersihan diri, selimut tebal, lampin pakai buang untuk bayi & orang dewasa serta tuala wanita dan lain-lain barangan, kami menelusuri segenap kawasan yang dilanda banjir.

Dari Pasir Mas hingga ke Pasir Puteh dan dari Besut hingga ke Paka kami redahi semuanya sama ada dengan bot, berjalan kaki, atau menaiki kenderaan pacuan 4 roda dengan tujuan untuk bertemu mata dengan mangsa, menyampaikan bantuan, membantu proses pembersihan awal dan menyampaikan mesej sokongan dan dorongan. Semua itu adalah Uslub Dakwah yang YADIM dukungi.

Walaupun bantuan ini tidaklah sebesar, sebanyak dan semewah agensi lain, namun kami turun dengan pakej yang menyeluruh dari segi bantuan material, sumbangan tenaga fizikal dan pengisian spiritual. Mungkin disebabkan itulah maka di setiap lokasi yang disinggahi, pelbagai pemimpin hadir bersama kami.

Kehadiran mereka ini bukanlah asing bagi kami kerana demikianlah kod etika YADIM ketika melaksanakan sebarang program lapangan. Masuk rumah orang, perlu diberi salam dan melalui pintu depan bukan melalui jalan belakang.

Namun komplikasi sering timbul apabila program dilaksanakan di negeri atau kawasan yang pemimpinnya tidak sealiran dengan parti yang menguasai Kerajaan Persekutuan. Seolah-olah menjadi taboo kepada agensi untuk berada sepentas atau semajlis dengan kepimpinan yang tidak sealiran dengan Kerajaan Persekutuan. Sejarah pernah membuktikan sebelum ini, ada yang diberi amaran, ditukar bahkan tidak disambung perkhidmatan selepas melanggar pantang ini.

Tauladan baru kepimpinan Kerajaan semasa yang cuba ditonjolkan oleh YAB Perdana Menteri dengan merangkul kesemua lapis kepimpinan tanpa batas sempadan politik yang memisah sebenarnya masih canggung untuk dibudayakan.

Misalnya semasa tiba di satu kawasan di Besut, saya dimaklumkan kepimpinan tempatan dari Parti yang memimpin negeri dan juga kepimpinan Parti yang sealiran dengan Persekutuan ingin hadir bersama dan masing-masing cuba mempengaruhi kami agar tidak menerima pihak yang lain hadir. Pegawai YADIM negeri agak resah dengan situasi ini kerana ini meletakkan kami dalam suasana yang serba salah.

Akhirnya saya membuat keputusan, semua yang ingin hadir, dipersilakan hadir namun yang berucap hanya YADIM sahaja. Penyampaian sumbangan kepada hadirin juga hanya diserahkan oleh YADIM dengan diiringi oleh setiap kepimpinan yang hadir.

Sidang media juga hanya dilakukan oleh YADIM sahaja. Walaupun ini tidak memuaskan hati semua pihak, namun penghujungnya, matlamat utama program untuk penyampaian bantuan terlaksana, kesemua pihak yang berkepentingan dapat hadir dan agensi dapat melaksanakan tugas hingga selesai. Itu contoh kecil Kerajaan Perpaduan bagi kami.

Pertembungan budaya lama dengan realiti baharu ini memerlukan anjakan paradigma segera seperti yang dipertegaskan oleh YAB Perdana Menteri dalam amanat tahun baharu di Masjid Putra. Jika pada zaman sebelum PRU 15, mantra berkhidmat kepada “ Government of the day” yang sering diulang-ulang oleh kepala-kepala dalam perkhidmatan awam lebih mudah diterjemahkan kerana garis pemisah itu lebih jelas.

Namun pasca PRU 15, mantra ini memerlukan tafsiran yang lebih progresif kerana matriks pemegang taruh lebih kompleks dan sangat tidak tetap, sesuai dengan realiti baru politik gabungan pasca pilihanraya.

Budaya “cancelling” atau membatalkan pihak tidak sealiran tidak lagi dilihat sesuai dengan realiti semasa apatah lagi atas semangat dakwah. Dalam masa yang sama, “ownership” kepada program dan inisiatif oleh pihak yang memegang tampuk pemerintahan juga perlu dipastikan bagi mengelakkan timbul salah faham rakyat dan sikap mengaku kepunyaan atau “claim” oleh mereka yang tidak sepatutnya dari berlaku.

Sebagai penyelesaian kepada dilema ini, agensi Kerajaan menjadi terlebih mustahak memainkan peranan sebagai “neutralizing agent” dalam situasi ini. Dalam kerangka Kerajaan Gabungan, peranan ini bukanlah sesuatu yang asing.

Dalam hal ini, pengalaman dibeberapa buah negara terutama sekali United Kingdom yang merupakan rujukan utama demokrasi Malaysia boleh ditelusuri. Dokumen bertulis “ Programme for Government” yang dirangka ketika terbentuknya Kerajaan Konservatif dan Liberal Demokrat pada tahun 2010 boleh diambil beberapa istifadah.

Antara tunjang bagi memastikan mekanisme ini berfungsi dengan baik ialah pemerkasaan fungsi penjawat awam. Ini bermaksud Penjawat Awam, berdasarkan hirarki yang sedia ada perlu memainkan peranan sebagai perantara dan bukan lagi dipergunakan seperti bidak-bidak catur yang hanya boleh berada dalam pasukan hitam atau putih sahaja seperti sebelum ini.

Playbook baharu penjawat awam harus ditulis dan diamalkan segera bagi memastikan 2023 tidak bermula dengan bencana yang lebih besar; Bencana kecelaruan jentera penyampaian perkhidmatan kepada rakyat. — AlHijrah Online

PENULIS ADALAH KETUA PEGAWAI EKSEKUTIF YADIM

Penafian: Artikel yang disiarkan AlHijrah Online ini adalah pandangan peribadi penulis. Ia tidak menggambarkan pendirian Editorial AlHijrah Media Corporation dalam isu yang dikupas.


PENGGANGGUR DIDAKWA PUKUL PENGHANTAR MAKANAN DENGAN PENUKUL BESI

GEORGETOWN: Seorang penggangur mengaku tidak bersalah serta minta dibicarakan atas pertuduhan mencederakan seorang penghantar makanan dengan penukul besi, Selasa lalu.

Muhammad Aslam Hashim, 31 tahun, membuat pengakuan selepas pertuduhan dibacakan di hadapan Majistret Jamaliah Abd Manap di Mahkamah Majistret George Town, hari ini.

Menurut pertuduhan, suspek didakwa memukul kepala mangsa, Koay Eng Tat, 40 tahun, dengan penukul besi, di sebuah pangsapuri dekat Desa Permai Indah, Jalan Helang, Sungai Dua pada jam 4.10 petang, 20 April lepas.

Pertuduhan tersebut mengikut Seksyen 324 Kanun Keseksaan yang memperuntukkan hukuman penjara maksimum 10 tahun atau denda atau sebat atau kedua-duanya jika sabit kesalahan.

Mahkamah membenarkan tertuduh diikat jamin sebanyak RM4,000 dengan seorang penjamin dan menetapkan 25 Mei depan sebagai tarikh penyerahan dokumen serta lantikan peguam.

Dalam kejadian jam 4.10 petang itu, Eng Tat menghantar makanan yang di pesan isteri tertuduh namun berlaku pertengkaran mulut antara Eng Tat dengan tertuduh berkaitan penghantaran makanan.

Insiden telah menyebabkan mangsa menerima sembilan jahitan di kepala selepas dipukul suspek.— AlHijrah Online


VAKSINASI BERJAYA TURUNKAN KES KEMASUKAN HOSPITAL DAN ICU

KUALA LUMPUR: Suntikan dos vaksin COVID-19 yang semakin meningkat setiap hari telah memberi kesan positif dengan berjaya menurunkan kadar kes kemasukan ke hospital dan penggunaan katil di unit rawatan rapi (ICU).

Ketua Pengarah Kesihatan, Tan Sri Dr Noor Hisham Abdullah berkata, penurunan itu dapat dilihat di Hospital Sungai Buloh selepas kerajaan melaksanakan Operasi Lonjakan Kapasiti di Lembah Klang untuk mempercepat vaksinasi dalam kalangan penduduk dewasa.

“Kalau kita perhatikan kategori empat dan lima kemasukan ke Hospital Sungai Buloh mengikut umur, kita dapati selepas pelaksanaan Operasi Lonjakan Kapasiti Lembah Klang, pada minggu ke-30 kes semakin menurun.

“Ketika kita memberikan vaksin pada fasa dua kepada mereka yang berusia 60 tahun ke atas kita telah lihat penurunan kes iaitu selepas minggu ke-21.

“Apabila Operasi Lonjakan Kapasiti di Lembah Klang, kita lihat sekarang ini mereka yang berusia 40 hingga 59 tahun menurun dan 20 hingga 39 juga ada penurunan. Ini menunjukkan kesan vaksinasi telah berjaya menurunkan kes kemasukan ke hospital dan juga penggunaan katil-katil ICU,” katanya dalam Sidang Media Khas Kementerian Kesihatan Malaysia di Putrajaya pada 13 Ogos 2021.

Ujarnya, vaksinasi juga mengurangkan simptom keparahan mereka yang dijangkiti COVID-19 dengan hanya tiga kes daripada petugas kesihatan yang dijangkiti virus itu berada dalam kategori lima iaitu dua daripadanya meninggal dunia manakala seorang lagi masih dirawat di ICU serta diberi bantuan pernafasan.

Menurut Jawatankuasa Khas Jaminan Akses Bekalan Vaksin (JKJAV), setakat 13 Ogos 2021 sejumlah 26,851,765 dos vaksin telah diberikan kepada penduduk di negara ini.

Daripada jumlah itu 51.2 peratus populasi telah menerima dos pertama manakala 31.1 peratus telah lengkap dua dos vaksin. — AlHijrah Online


BAITULMAQDIS BUKAN UNTUK DIJUAL: ERDOGAN

ANKARA: Pelan damai timur tengah Amerika Syarikat (AS) adalah “projek penjajahan”, kata Presiden Turki, Recep Tayyip Erdogan.

Berucap pada Anugerah Media Anatolian Ke-5 di sini semalam, agensi berita Anadolu melaporkan Erdogan menegaskan, “Baitulmaqdis bukan untuk dijual”.

Mengecam pelan damai dipanggil “Perjanjian Abad Ini”, Presiden Turki itu berkata, “Baitulmaqdis adalah garis akhir bagi kita”.

Presiden AS, Donald Trump mengumumkan pelan damai itu di Rumah Putih pada Selasa  lalu yang konon-kononnya bertujuan menyelesaikan pertikaian Israel-Palestin dengan kehadiran Perdana Menteri Israel, Benjamin Netanyahu tanpa kehadiran pemimpin Palestin.

Pada pengumuman itu, Trump turut merujuk Baitulmaqdis sebagai “ibu kota Israel yang tidak dibahagikan”.

Pelan damai Trump itu menghapuskan resolusi Pertubuhan Bangsa-Bangsa Bersatu (PBB) berhubung isu Palestin dan memberikan hampir kesemua apa yang dituntut Israel. — Terjemahan AlHijrah Online


MALAYSIA DAN TURKIYE SEPAKAT TANGANI ANCAMAN ISLAMOFOBIA

NEW YORK: Malaysia dan Turkiye mencapai kesepakatan untuk menangani ancaman Islamofobia dan perkauman menerusi pelbagai langkah yang sedang dan akan dilaksanakan.

Perdana Menteri Datuk Seri Anwar Ibrahim berkata beliau dan Presiden Turkiye Recep Tayyip Erdogan bersetuju mempertingkatkan usaha kerjasama dan strategi mengekang bagi gerakan membenci Islam oleh pihak tertentu yang berpusat di serata dunia.

“Kita membincangkan sikap prasangka melampau terhadap apa juga Islam di barat dan negara lain. Dalam pertemuan saya dengan Presiden Erdogan, kami bersetuju meningkatkan usaha ke arah kerjasama dan strategi mengatasai masalah sedemikian,” kata Perdana Menteri pada satu sidang media.

Kedua-dua pemimpin yang hadir di New York sempena Perhimpunan Agung Pertubuhan Bangsa-Bangsa Bersatu (UNGA) ke-78 sebelum itu mengadakan pertemuan dua hala di Turkish House di sini, hari ini.

Menurut Anwar, Turkiye akan melaksanakan strategi berkenaan di lokasi kegiatan yang berpusat di Eropah dan Timur Tengah, manakala Malaysia bertumpu di rantau Asia.

“Ada beberapa siri persidangan telah dianjurkan sebelum ini dan akan diteruskan. Perbincangan lanjut mengenai usaha menangani Islamofobia ini akan diteruskan semasa Erdogan melawat Malaysia Disember ini,” katanya.

Anwar berkata selain persidangan dan penerangan, penerbitan untuk menjawab prasangka dan sikap melampau terhadap Islam kepada masyarakat dunia juga akan turut dibuat, antaranya penerbitan lebih 100,000 naskah al-Quran yang diterjemahkan dalam pelbagai bahasa.

Usaha ini katanya termasuk 15,000 naskah terjemahan kitab suci itu ke dalam bahasa Sweden yang telah dihantar ke negara berkenaan. Ia disebarkan ke pusat pengajian, universiti dan masjid. Naskah terjemahan al-Quran juga dihantar ke Australia, Amerika Syarikat dan negara lain.

Selepas pertemuan lebih 30 minit itu, kedua-dua pemimpin turut mengeluarkan satu kenyataan bersama mengenai “Increasing Hatred, Intolerance, Discrimination and Acts of Violence Against Muslims and Their Sanctities.”

Dalam kenyataan itu, Anwar dan Erdogan menyatakan kebimbangan mengenai ancaman Islamofobia yang semakin berleluasa, pembakaran al-Quran di beberapa negara Eropah dan meminta Pertubuhan Bangsa-Bangsa Bersatu dan kerajaan di seluruh dunia meningkatkan usaha ke arah mewujudkan toleransi agama. — AlHijrah Online


66 MASJID DAN SURAU TERLIBAT MUSAADAH PERDANA IBADAH KORBAN

KUALA LUMPUR: Sebanyak 66 masjid dan surau terlibat dalam program Musaadah Perdana Ibadah Korban Wilayah Persekutuan 1442H yang dianjurkan Jabatan Agama Islam Wilayah Persekutuan (JAWI) dengan kerjasama rakan strategik.

Menurut JAWI, program yang julung kali diadakan itu akan melibatkan jumlah keseluruhan 555 lembu.

“Program tersebut dilaksanakan berpandukan Prosedur Operasi Standard (SOP) Ibadah Korban JAWI dan Jabatan Kemajuan Islam Malaysia (JAKIM), serta garis panduan penyembelihan ternakan korban yang diterbitkan Jabatan Perkhidmatan Veterinar Malaysia.

“Ia dilaksanakan dalam norma baharu mengambil kira situasi rakyat Malaysia khususnya di Wilayah Persekutuan yang masih berada di dalam tempoh Pelan Pemulihan Negara secara berfasa,” kata kenyataan JAWI.

Tujuh buah Pusat Zon dan Masjid Wilayah Persekutuan bertanggungjawab sebagai penyelaras bagi mendapatkan penyertaan dari masjid dan surau yang berminat untuk menyertai program tersebut di seluruh Wilayah Persekutuan bermula pada 18 Jun 2021 hinga 10 Julai 2021.

Jelas JAWI, semua proses penyembelihan termasuk lapah, potong dan pembungkusan daging korban dilaksanakan dengan pemantauan di lapan buah Rumah Sembelihan Jabatan Perkhidmatan Veterinar dan Rumah Penyembelihan Ruminan Swasta yang dilesenkan atau ladang ternakan yang diluluskan oleh Jabatan Perkhidmatan Veterinar di sekitar Lembah Klang.

“Daging korban yang telah siap dibungkus diedarkan kepada penerima berdasarkan jadual penghantaran mengikut zon-zon bermula pada hari raya pertama hingga hari raya keempat.

“Anggaran penerima manfaat agihan daging korban dari program tersebut adalah 15,540 pek kepada fakir miskin, 11,655 pek kepada peserta korban dan 11,655 pek musaadah kepada petugas barisan hadapan dan lain-lain golongan yang memerlukan,” kata JAWI.

Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri turut berkesempatan meninjau proses pelaksanaan program tersebut hari ini.

Turut hadir Pengarah JAWI Datuk Mohd Ajib Ismail. — AlHijrah Online


TIADA CALON MENANG TANPA BERTANDING, ENAM PENCALONAN DITOLAK – SPR

PUTRAJAYA: Suruhanjaya Pilihan Raya (SPR) mengesahkan tiada calon menang tanpa bertanding pada Pilihan Raya Umum ke-15 (PRU15), manakala enam borang pencalonan ditolak.

Pengerusi SPR Tan Sri Abdul Ghani Salleh dalam sidang media mengenai proses penamaan calon di seluruh negara di sini hari ini, berkata satu siaran media bagi menerangkan perkara itu akan dikeluarkan hari ini.

Beliau berkata Parlimen Batu mencatatkan jumlah pertandingan tertinggi dalam PRU15 yang melibatkan 10 penjuru.

“Manakala bagi pertandingan di Dewan Undangan Negeri (DUN) memperlihatkan pertandingan paling tinggi di N47 Chenderiang, Perak iaitu tujuh penjuru,” katanya.

Abdul Ghani berkata Pilihan Raya Kecil (PRK) DUN Bugaya, Sabah juga menyaksikan pertandingan tujuh penjuru.

Proses penamaan calon PRU15 dan PRK DUN Bugaya berlangsung di 222 pusat penamaan calon di seluruh negara bermula dari 9 pagi hingga 10 pagi tadi.

Abdul Ghani berkata dengan selesainya urusan berkenaan, maka tempoh berkempen bermula selepas pengisytiharan pilihan raya dipertandingkan oleh pegawai pengurus sehingga pukul 11.59 malam, 18 Nov.

Ditanya sama ada SPR menetapkan sebarang prosedur operasi standard (SOP) untuk PRU15, beliau secara ringkas berkata semua perkara berkaitan akan dinyatakan dalam kenyataan media.

PRU15 membabitkan 222 kerusi Parlimen dan 116 kerusi DUN iaitu Perak (59), Pahang (42) dan Perlis (15).

SPR menetapkan hari pengundian PRU15 pada 19 Nov dan pengundian awal pada 15 Nov.

Daftar Pemilih Tambahan Bulan Ogos 2022 yang dikemas kini sehingga 9 Okt akan digunakan untuk PRU15. Ia mengandungi seramai 21,173,638 pemilih yang terdiri daripada 20,905,366 pengundi biasa, 146,737 tentera serta pasangan, 118,794 polis serta pasangan Polis Pasukan Gerakan Am (PGA) dan 2,741 orang Pengundi Tidak Hadir Luar Negara. –AlHijrah Online


ISU KUMPULAN PENGGANAS DI NEGARA INI BERJAYA DIBENDUNG: MUHYIDDIN

PUTRAJAYA: Malaysia berjaya membendung isu berkaitan kumpulan pengganas walaupun pihak berkuasa terpaksa berdepan dengan pelbagai cabaran besar, kata Menteri Dalam Negeri Tan Sri Muhyiddin Yassin.

Beliau berkata keberkesanan pihak berkuasa menangani isu itu jelas dapat dilihat apabila hasil risikan Polis Diraja Malaysia (PDRM) berjaya menahan mereka yang terlibat sebelum serangan dilakukan kumpulan atau individu terlibat.

“Ia merupakan satu pencapaian …ia diuruskan oleh pihak risikan Malaysia, selain menggunakan undang-undang seperti Akta Kesalahan Keselamatan (Langkah-Langkah Khas) 2012 (Sosma), Akta Pencegahan Jenayah (POCA) 1959 dan Akta Pencegahan Keganasan 2015 (POTA).

“Saya fikir satu sudut ini berkesan walaupun kita akan mengambil langkah dengan menambah dan membawa pindaan (akta) ke Parlimen tidak lama lagi,” katanya kepada Bernama.

Muhyiddin berkata Malaysia tidak memandang mudah soal-soal keganasan dilakukan elemen-eleman jahat seperti Daesh sama ada dari dalam atau luar negara ataupun kumpulan lain yang cuba menggunakan Malaysia sebagai pangkalan.

“Ini kita tidak pandang mudah dari satu sudut tindakan yang dilakukan oleh risikan Malaysia untuk menahan mereka itu boleh dikatakan berjaya,” katanya.

Ditanya berhubung kebajikan warga PDRM, Muhyiddin berkata Kementerian Dalam Negeri sentiasa memberi perhatian terhadap kebajikan warga polis bagi memastikan semangat bekerja dalam kalangan anggota dan pegawai polis sentiasa berada pada tahap yang tinggi.– BERNAMA


WACANA AL-QURAN: DISKUSI SOLUSI ISU-ISU SEMASA DARIPADA KITAB SUCI

SHAH ALAM: Selepas kejayaan program MY#QURANTIME yang disiarkan menerusi TV AlHijrah dengan kerjasama Yayasan Warisan Ummah Ikhlas (WUI), sebuah lagi program yang menjadikan Al-Quran sebagai rujukan utama akan diterbitkan bermula esok.

Program Wacana Al-Quran akan disiarkan secara langsung setiap Isnin jam 6 petang menerusi platform Facebook, YouTube dan Twitter Sinar Harian.

Membincangkan tentang solusi al-Quran terhadap isu-isu semasa yang melanda tanah air; politik, ekonomi dan sosial dalam masyarakat, Wacana Al-Quran adalah program yang memulakan siaran pertamanya pada Isnin, 19 Oktober.

Dua tokoh, mewakili bidang akademik dan perniagaan akan diundang esok sebagai panel bagi memperincikan topik “Impak COVID-19: Tenggelam Dalam Debu, iaitu Presiden Universiti Islam Antarabangsa Malaysia (UIAM), Datuk Dr Mohd Daud Bakar dan Presiden merangkap pengasas MOFAZ Sendirian Berhad,  Mohamed Fauzy Abdul Hamid.

Surah pilihan bagi Wacana Al-Quran edisi 19 Oktober adalah Surah Al-Balad.

Manakala itu, Ketua Penyelidik Yayasan WUI, Fazrul Ismail akan bertindak sebagai moderator, manakala qari jemputan adalah Husaini Mahmur, Johan Tilawah Asia di Brunei (2015) dan Thailand (2016). – AlHijrah Online


36 KES POSITIF COVID-19, 88 SEMBUH, TIADA KEMATIAN

PUTRAJAYA: Kementerian Kesihatan Malaysia (KKM) memaklumkan sebanyak 36 kes baharu positif COVID-19 dilaporkan setakat 12 tengah hari ini, mengekalkan angka antara yang terendah direkodkan sejak Perintah Kawalan Pergerakan (PKP) dilaksanakan pada 18 Mac.

Ketua Pengarah Kesihatan Datuk Dr Noor Hisham Abdullah berkata daripada jumlah kes baharu itu, 28 adalah kes dalam kalangan bukan warganegara.

“Jumlah kes positif COVID-19 di Malaysia adalah 6,855 kes dan jumlah kes aktif dengan kebolehjangkitan COVID-19 adalah 1,304 kes,” katanya pada sidang media harian perkembangan COVID-19 di sini, hari ini.

Menurutnya, sebanyak 88 kes sembuh dan dibenarkan discaj hari ini menjadikan jumlah kumulatif kes yang telah pulih sepenuhnya adalah 5,439 kes, iaitu 79.3 peratus daripada keseluruhan kes.

Dr Noor Hisham berkata tiada kes kematian dilaporkan menjadikan jumlah kumulatif kes kematian COVID-19 di Malaysia kekal 112 kes.

Beliau berkata KKM telah menjalankan usaha pemurnian data-data berkaitan COVID-19 dan satu sistem pangkalan data dikenali ‘eCOVID’ telah dibangunkan hasil kerjasama kementerian itu dengan beberapa agensi lain seperti Majlis Keselamatan Negara (MKN) dan Suruhanjaya Komunikasi dan Multimedia Malaysia (SKMM).

Katanya sistem eCOVID memastikan pengumpulan data daripada lapangan dapat dijalankan dengan lebih berkesan, cepat dan tepat.

“Tambahan pula penyeragaman sistem data makmal dari kesemua makmal COVID-19 (iaitu makmal-makmal KKM, universiti, MOSTi, hospital angkatan tentera dan juga makmal swasta) pula telah dipertingkatkan dengan menggunakan Sistem Informasi Makmal Kesihatan Awam (SIMKA).

“Sistem ini telah dibangunkan oleh Makmal Kesihatan Awam Kebangsaan (MKAK) dan telah mula digunakan oleh kesemua makmal COVID-19 mulai pertengahan April 2020,” katanya.

Dr Noor Hisham berkata ia adalah satu pencapaian baik berbanding sebelum ini yang data daripada lapangan dan makmal telah dilaporkan secara manual.

Beliau berkata semalam, KKM telah melaporkan sebanyak 297,342 individu telah menjalani ujian COVID-19, dengan 6,819 daripada jumlah tersebut disaring positif (iaitu kadar positif adalah sebanyak 2.29 peratus).

“Bagaimanapun dengan penggunaan sistem pengumpulan data yang lebih baik ini, KKM ingin memaklumkan bahawa sehingga 15 Mei 2020 jam 12 tengah hari, KKM telah menyaring sebanyak 424,306 individu, di mana seramai 6,855 orang positif COVID-19 dan 417,451 orang adalah negatif.

“Ini menjadikan kadar positif adalah sebanyak 1.62 peratus manakala, bilangan individu yang disaring adalah sebanyak 13 orang bagi 1,000 orang populasi,” katanya.

Dr Noor Hisham berkata ia menunjukkan Malaysia adalah antara negara paling banyak menjalankan ujian saringan COVID-19 dalam kalangan negara ASEAN, dengan saringan COVID-19 itu dijalankan secara tertumpu pada kumpulan-kumpulan yang dikesan berisiko tinggi untuk dijangkiti.

Jelas beliau, pemurnian data tersebut tidak dapat dilaksanakan tanpa kerjasama pelbagai pihak termasuk tujuh makmal swasta.

Katanya, KKM turut berharap agar kerjasama daripada makmal-makmal berkenaan dapat diteruskan dan semua data itu dapat diberikan atas kepentingan negara dalam menghadapi wabak COVID-19. — BERNAMA


JUMLAH KOMPAUN KHAIRUDDIN DITETAPKAN PIHAK BERKUASA – DR. ADHAM BABA

KULAI: Jumlah kompaun RM1,000 yang dikenakan ke atas Menteri Perusahaan Perladangan dan Komoditi, Datuk Dr Mohd Khairuddin Aman Razali telah ditetapkan oleh pihak berkuasa.

Menteri Kesihatan, Datuk Seri Dr Adham Baba berkata hukuman yang diberikan ke atas Mohd Khairuddin dibuat selepas pihaknya melihat dari pelbagai sudut terutama hukuman di bawah Akta Pencegahan dan Pengawalan Penyakit Berjangkit (Akta 342).

“Kita tengok daripada pelbagai sudut. Yang penting ada aduan dan ada penguatkuasa yang dapat mengesan mana-mana pihak yang ingkar terhadap pematuhan Prosedur Operasi Standard (SOP).

“Seperti kata Ketua Pengarah Kesihatan Tan Sri Dr Noor Hisham Abdullah, kompaun maksimum (di bawah Akta 342) RM1,000 sahaja,” katanya.

Adham berkata sekiranya ada pihak yang ingin membuat dakwaan lain terhadap Mohd Khairuddin perkara itu terpulang kepada mereka yang berkaitan.

Beliau berkata demikian selepas menyempurnakan Program Pertubuhan Keselamatan Sosial (Perkeso) Prihatin 10Gara Selamat di Dewan Raya Felda Bukit Besar di Kulai hari ini.

Adham mengulas kritikan orang awam terhadap kadar denda RM1,000 yang dikenakan terhadap Mohd Khairuddin yang juga ahli Parlimen Kuala Nerus.

Mohd Khairuddin dikompaun Kementerian Kesihatan Malaysia (KKM) kerana gagal mematuhi peraturan mengikut Akta 342 iaitu menjalani kuarantin 14 hari selepas pulang dari pulang dari Turki pada 7 Julai 2020. — AlHijrah Online / Zaim Zamani


KKM NAFI DAKWAAN 40 JURURAWAT MENINGGAL DUNIA KERANA VAKSIN

PUTRAJAYA: Sebuah audio tular di media sosial mendakwa seramai 40 orang jururawat meninggal dunia kerana menerima vaksin COVID-19 yang dikatakan sebagai racun.

Kementerian Kesihatan Malaysia (KKM) menafikan dakwaan tersebut yang tidak benar sama sekali

”KKM menasihatkan agar semua masyarakat membimbing mereka yang berada di bawah jagaan keluarga mereka agar tidak membuat, berkongsi dan mempercayai maklumat yang tidak benar sebegini,” katanya.

Adalah menjadi satu kesalahan dari segi undang-undang bagi individu yang membuat kenyataan yang tidak benar serta boleh menimbulkan kegelisahan awam.

“Sebelum ianya berlaku adalah lebih baik kita mencegahnya dengan nasihat menasihati antara satu sama lain,” katanya.

Sebelum ini, rakaman suara individu yang menggelar dirinya ‘Mak Teh’ menyarankan penerima vaksin minum air kelapa bertujuan membersihkan daripada ‘racun’.–AlHijrah Online


TEMBAKAN RAMBANG DI MASJID DI KANADA, LIMA JEMAAH CEDERA SELEPAS TUNAI SOLAT TARAWIH

TORONTO: Seramai lima orang cedera dalam insiden tembakan rambang di sebuah masjid di Toronto, Kanada pada Sabtu, lapor Agensi Anadolu.

Jurucakap Jabatan Polis Toronto, David Rydzik berkata kejadian berlaku di daerah Scarborough apabila sekumpulan lelaki melepaskan tembakan sebaik selesai menunaikan solat tarawih.

Beliau berkata sekurang-kurangnya enam das tembakan dilepaskan manakala bilangan suspek yang terlibat dalam kejadian itu masih belum dapat dipastikan.

“Motif sebenar kejadian masih disiasat,” kata Rydzik.–AlHijrah Online


JENAZAH BAPA DIBAWA KE SEKOLAH UNTUK TATAPAN TERAKHIR CALON SPM

KUALA KANGSAR: Seorang calon Sijil Pelajaran Malaysia (SPM) diuji dengan pemergian bapa tersayang.

Lebih memilukan, Muhammad Haikal Iskandar Zamry, 18, tidak dapat hadir ke upacara pengebumiaan ayahnya kerana perlu menduduki SPM.

Pun begitu pelajar tersebut diberi peluang untuk menatap wajah terakhir ayahnya selepas van jenazah yang membawa jenazah bapanya singgah di Sekolah Menengah Kebangsaan (SMK) Simpang Beluru.

Guru bimbingan dan kaunseling sekolah itu, Badariah Mohd Mohaidin sempat merakamkan detik sedih pelajar berkenaan yang mengundang rasa sedih warganet.

Badariah berkata jenazah bapa Muhammad Haikal Iskandar dibawa ke sekolah atas cadangan ibunya.

Bapa pelajar itu dilapor meninggal dunia ketika dirawat di Hospital Taiping namun pelajar terbabit tidak berpeluang menziarahi arwah disebabkan prosedur operasi standard (SOP) pandemik COVID-19.

“Ayahnya meninggal dunia pada Selasa akibat masalah jantung dan kencing manis setelah dimasukkan ke hospital lebih seminggu lalu.

“Selepas menerima khabar duka itu, dia ada pergi hospital pada untuk melihat jenazah ayahnya. Tetapi setibanya di sana, dia tidak dibenarkan masuk,” kata Badariah memetik laporan Sinar Harian.

Jenazah bapa pelajar itu dilapor dikebumikan di Kampung Tahan, Sauk kira-kira jam 11.30 pagi.

Pelajar tersebut dimaklumkan perlu menduduki peperiksaan bermula jam 10 pagi semalam hingga petang.

Muhammad Haikal Iskandar anak sulung dari tiga beradik dengan latar belakang keluarganya adalah dari keluarga kurang berkemampuan. — AlHijrah Online


TIGA KRITIKAL KERETA REMPUH GERAI NASI LEMAK

ALOR SETAR: Tiga kritikal manakala enam lagi cedera apabila sebuah kereta terbabas dan merempuh gerai nasi lemak di Jalan Hospital dekat Taman Suria Jitra, pagi tadi.

Ketua Polis Daerah Kubang Pasu Supt Rodzi Abu Hassan berkata dalam kejadian kira-kira 8.25 pagi itu turut melibatkan tiga buah kenderaan lain dan enam motosikal yang berada berhampiran gerai terbabit.

“Siasatan awal mendapati kereta jenis Proton Satria itu terbabas dan melanggar kereta lain diletakkan di tepi jalan sebelum merempuh orang ramai yang sedang beratur di hadapan gerai nasi lemak berkenaan.

“Sembilan individu cedera dengan tiga daripada mereka kritikal termasuk pasangan suami isteri yang menjual nasi lemak di gerai itu. Mereka yang cedera telah dihantar ke Hospital Sultanah Bahiyah (HSB), di sini untuk rawatan lanjut,” katanya dalam kenyataan hari ini.

Rodzi berkata pihaknya masih menjalankan siasatan berhubung kemalangan itu dan mengambil keterangan beberapa saksi yang berada di lokasi kejadian.

“Pemandu kereta berkenaan juga didapati tiada lesen memandu dan cukai jalan serta insurans kenderaan itu juga telah tamat tempoh,” katanya.

Sementara itu, Pegawai Perhubungan Awam Jabatan Bomba dan Penyelamat Kedah Penguasa Bomba Abdul Rahim Che Omar dalam kenyataan berkata pihaknya menerima panggilan kecemasan berhubung kejadian itu pada 8.56 pagi dan sebuah jentera serta van perkhidmatan penyelamat perubatan kecemasan (EMRS) dari Balai Bomba dan Penyelamat Jitra dikerah ke lokasi kejadian.–AlHijrah Online


SUAMI ISTERI MAUT, ANAK CEDERA PARAH DALAM NAHAS LIMA KENDERAAN

BANDAR PERMAISURI: Sepasang suami isteri maut manakala anak lelaki mereka cedera parah dalam kemalangan membabitkan lima kenderaan di Jalan Kuala Terengganu-Kota Bharu dekat Kampung Selamat di sini petang semalam.

Ketua Polis Daerah Setiu DSP Affandi Hussin berkata dalam kejadian yang berlaku pada 1.30 tengah hari itu, Faizul Azman Awang, 44, dan isterinya, Habshah Ismail, 42, meninggal dunia di tempat kejadian.

Anak pasangan itu, Muhammad Daniel Dzulkarnain,13, pula cedera parah di bahagian muka dan menerima rawatan di Hospital Sultanah Nur Zahirah, Kuala Terengganu.

Affandi berkata nahas berlaku ketika mangsa dikatakan dalam perjalanan pulang ke rumah mereka di Kuantan, Pahang selepas menziarahi ahli keluarga yang meninggal dunia di Besut.

“Setiba di lokasi kejadian, kenderaan Proton Exora yang dipandu Faizul Azman dipercayai bertembung dengan lori yang datang dari arah bertentangan,” katanya.

Beliau berkata pemandu lori dan kelindan serta 11 individu daripada tiga kenderaan lain iaitu Nissan Navara, Perodua Axia dan Toyota Wish tidak mengalami kecederaan.

“Mayat kedua-dua mangsa dikeluarkan oleh anggota Jabatan Bomba dan Penyelamat Malaysia serta dihantar ke Unit Forensik Hospital Setiu untuk bedah siasat,” katanya.

Affandi berkata siasatan lanjut akan dijalankan bagi mengenal pasti punca kemalangan dan kes itu disiasat mengikut Seksyen 41(1) Akta Pengangkutan Jalan 1987.–AlHijrah Online


PANGKALAN TENTERA IRAQ DENGAN TENTERA AS DISERANG

BAGHDAD: Sebuah pangkalan tentera Iraq yang menempatkan tentera Amerika Syarikat (AS) menjadi sasaran serangan roket semalam, kata pegawai tentera Iraq.

Pangkalan Tentera Udara Al-Taji yang terletak 85 kilometer di utara kota Baghdad diserang sekurang-kurangnya dua roket Katyusha, kata kapten tentera yang tidak dinamakan.

Perkara itu disahkan kapten terbabit yang enggan dinamakan kepada agensi berita Anadolu.

Pangkalan udara itu menempatkan tentera Iraq dan AS, selain anggota tentera pakatan diketuai negara kuasa besar itu.

Setakat ini, tiada kecederaan dilaporkan. Serangan roket itu berkemungkinan besar dilakukan militia Syiah-Iran di Iraq. — Terjemahan AlHijrah Online


KAJI WAKTU OPERASI KEDAI MAKAN MENJELANG BULAN RAMADAN

PUTRAJAYA: Kerajaan akan mengkaji keperluan untuk melanjutkan operasi perniagaan kedai makan menjelang bulan Ramadan.

Menteri Kanan (Keselamatan), Datuk Seri Ismail Sabri Yaakob bagaimanapun berkata waktu operasi kedai makan ketika ini tidak menimbulkan kesukaran dan tiada banyak aduan diterima berhubung perkara itu.

“Buat masa ini belum lagi (dilanjutkan) dan Perintah Kawalan Pergerakan (PKP) 2 juga belum tamat. InshaAllah kita akan tengok keperluan,” katanya kepada pemberita pada Sidang Media Harian PKP di sini hari ini.

Beliau ditanya mengenai lanjutan waktu operasi kedai makan pada bulan Ramadan yang akan bermula akhir bulan ini.

Ismail Sabri berkata waktu operasi kedai makan yang ditetapkan ketika PKP tidak banyak menimbulkan kesulitan kepada rakyat.

“Keadaan ketika ini tenang dan selesa. Tidak banyak kesukaran untuk mendapatkan makanan dan setakat ini kekal waktu seperti ditetapkan,” katanya.

Ketika ini, kedai makan dibenarkan beroperasi dari jam 8 pagi hingga 8 malam, terhad kepada perkhidmatan bungkus dan penghantaran sahaja. — AlHijrah Online/ Zaim Zamani


PELAWAK DATUK JAMALI SHADAT MENINGGAL DUNIA

KUALA LUMPUR: Pelawak komedi popular, Datuk Jamali Shadat, 78 tahun meninggal dunia pada jam 8.30 pagi tadi.

Kematian tersebut telah disahkan oleh cucunya Isyraq Ariff Zalull Ariff, 31, kepada media.

“Doktor memaklumkan bahawa datuk sudah tiada, urusan proses pengebumian akan dimaklumkan kemudian,” katanya.

Terdahulu, keadaan Jamali uzur sehingga tidak mampu berjalan dan kurang selera makan.

Ia disebabkan kemurungan yang dihadapi setelah isterinya, Lela Yacob meninggal dunia akibat serangan angin ahmar pada Jun 2018.

Ini memberikan kesan yang amat mendalam kerana jadual aktiviti seni dan kehidupan Jamali sebelum ini diuruskan oleh Allahyarham isterinya.

Jamali yang dilahirkan di Bukit Kapar, Klang, Selangor, mempunyai lapan anak dan 39 cucu.

Pada zaman kegemilangannya tahun 80-an, pelawak legenda ini cukup dikenali dengan kebolehan melakonkan watak dan suara kanak-kanak bernama ‘Atan’, sebagai datuk serta rakan berbilang kaum.—AlHijrah Online


‘SAYA DAH BERSUNAT, JANGAN HALAU DARI SAF SAYA’

BRICKFIELDS: Tular sepucuk surat daripada seorang kanak-kanak meluahkan rasa ketidakpuasan dihalau dari berada di saf pertama ketika menunaikan solat di sebuah surau di sini.

Kanak-kanak bernama Nadzrul Zarfan Sharul Azly itu berani meluahkan isi hatinya kepada pengerusi surau dah ahli jawatankuasa (AJK), namun tidak dinyatakan lokasinya.

Menerusi surat tertera logo sekolah dari Maktab Rendah Sains Mara itu, Nadzrul Zarfan mempersoalkan tindakan pengerusi surau memintanya solat di saf ketiga sedangkan dirinya perlu berada di saf hadapan.

“Assalamualaikum tok imam, tok pengerusi surau dan semua AJK surau, saya ingin bertanya, adakah hadis Rasulullah SAW yang menyatakan budak-budak kena duduk belakang ketika solat? Mesti tak ada kan. Kenapa semalam tok pengerusi halau saya dari saf pertama sampai saya kena duduk kat saf ketiga.

“Saya sebenarnya sudah berkhatan. Tok pengerusi tak bolehlah halau saya dari saf pertama dan lagi satu ya, saya nak tanyalah, harap tok pengerusi jangan marah. Kenapa kalau ada budak kecil duduk dekat saf pertama tok pengerusi atau orang lain akan halau budak itu?

“Sebelum nak halau budak ke atau orang lain, tanya dulu sama ada sudah berkhatan atau belum. Walaupun saya masih budak, saya solat khusyuk bukan semua budak-budak suka main waktu solat.

“Sewaktu saya di Makkah dan Madinah, saya tidak pernah dihalau untuk solat di belakang. Saya pernah solat di hadapan Kaabah dan tidak ada sesiapa yang halau saya. Saya tidak setuju dengan budak kecil kena duduk belakang sewaktu solat. Budak kecil juga ada hak untuk duduk depan,” luahnya.

Surat dimuat naik di Twitter @hafizisaari mendapat perhatian netizen dan kini hantaran itu lebih 17,700 ciapan dan 12,600 tanda suka.

Rata-rata netizen membaca surat itu turut menyokong tindakan Nadzrul Zarfan dan menyifatkan kanak-kanak itu seorang yang bijak dan berani bersuara.

@mhmmdnazri, “Sesungguhnya saya berpihak kat budak tu, saya pun pernah kena halau macam itu masa kecil.”

“Bagus budak ni bersuara, saya dah besar ni pun tak berani lagi nak bersuara,” ciap @roiKiz pula.

Kata @emiliolazario, “Saya pun tak faham kenapa ada keperluan asingkan kanak-kanak sedangkan laungan mengimarahkan surau dan masjid selalu kedengaran. Kalau dari kecil sudah diasingkan memang mereka akan menjauhi surau atau masjid apabila dewasa.”

Sementara itu, menerusi Twitter @nazira_rahim, mengesahkan surat itu adalah milik anaknya, namun ia ditulis pada 2017 dan kembali tular.

“Terima kasih di atas sokongan semua. Surat ini ditulis oleh anak saya, Nadzrul Zarfan pada tahun 2017 semasa umur dia 8 tahun.

“Surat ini telah diserahkan kepada pihak masjid yang berkenaan pada 2017 dan selepas kejadian itu, dia tidak lagi dihalau untuk solat di saf belakang,” ciapnya. — SINAR HARIAN


KERETA LANGGAR LOPAK, PEMANDU PARAH SELEPAS TERBABAS

PASIR GUDANG: Dua lelaki parah selepas kereta yang dinaiki bertembung di Tanjung Langsat, pagi semalam.

Kejadian berlaku selepas kereta jenis Toyota Camry yang dipandu lelaki berusia 27 tahun hilang kawalan akibat terlanggar lopak air sebelum memasuki arah bertentangan dan bertembung dengan sebuah kereta jenis Toyota Altis.

Ketua Polis Daerah Seri Alam, Superitendan Ismail Dollah berkata, rempuhan itu menyebabkan pemandu kereta Toyota Camry mengalami kecederaan patah rusuk kanan dan luka di kepala.

Menurutnya, lelaki berusia 33 tahun yang memandu kereta Toyota Altis patah kedua-dua kaki dan tangan serta mengalami kecederaan dalaman.

Ismail Dollah berkata, kesemua mangsa telah dibawa ke Hospital Regency Bandar Seri Alam dan Hospital Sultan Ismail (HSI) Johor Bahru bagi menerima rawatan.

Difahamkan, semasa kemalangan berlaku, permukaan jalan adalah rata namun agak licin disebabkan hujan.

Kes disiasat di bawah Seksyen 43(1) Akta Pengangkutan Jalan 1987.–AlHijrah Online


POLIS TAHAN LELAKI WARGA EMAS UGUT GUNA BATU

KUALA LUMPUR: Polis menahan seorang lelaki warga emas berusia 63 tahun yang videonya tular kerana mengugut seorang pemandu dengan menggunakan serpihan batu bata.

Timbalan Ketua Polis Daerah Sentul Supt Heisham Harun berkata lelaki itu ditahan pada 3 petang tadi di Balai Polis Sentul selepas membuat laporan mengenai kejadian berkenaan.

Beliau berkata siasatan awal mendapati lelaki itu yang bekerja sebagai pemandu van mempunyai empat rekod kesalahan jenayah lampau dan akan direman esok bagi membantu siasatan di bawah Seksyen 506 Kanun Keseksaan kerana kesalahan menakutkan secara jenayah.

“Lelaki itu turut disiasat mengikut Seksyen 427 Kanun Keseksaan kerana melakukan khianat dan Seksyen 14 Akta Kesalahan Kecil 1955 kerana mengeluarkan kata-kata kesat di tempat awam,” katanya dalam kenyataan malam ini.

Heisham berkata terdahulu, mangsa yang merupakan lelaki tempatan berusia 25 tahun membuat laporan polis mengenai kejadian itu pada 2 petang tadi.

Beliau berkata mangsa yang bekerja sebagai ejen hartanah tidak berpuas hati dengan tindakan seorang lelaki yang mengetuk cermin dan membaling sebiji batu ke arah keretanya di lampu isyarat Jalan Metro Prima 1, Kepong di sini pada 28 Dis lepas.

“Sebelum kejadian, mangsa memandu kereta di Jalan Metro Prima dan terdapat sebuah lori menghalang laluannya.

“Suspek yang memandu di belakang mangsa membunyikan hon dan memaksanya meneruskan pemanduan selain memaki hamun kerana tidak berpuas hati dengan tindakan mangsa mengangkat tangan sebelum beredar,” katanya.

Menurut Heisham ketika mangsa berada di lampu isyarat Jalan Metro Prima 1, suspek telah datang ke arah keretanya sambil membawa serpihan batu bata sebelum mengetuk cermin hadapan dan kanan serta membaling objek tersebut ke arah bumbung kereta.

Video kejadian berdurasi 28 saat berkenaan kemudian tular menerusi media sosial.–AlHijrah Online


BAPA TIRI, IBU TAK MENGAKU CEDERAKAN DUA ANAK

KUANTAN:  Sepasang suami isteri mengaku tidak bersalah di Mahkamah Sesyen di sini hari ini terhadap dua pertuduhan mendatangkan kecederaan terhadap dua anak mereka, awal tahun ini.

Pengakuan bapa tiri kepada kedua-dua mangsa dan ibu kandung kanak-kanak itu, direkodkan di hadapan Hakim Mohammed Mokhzani Mokhtar.

Bapa tiri yang bekerja sebagai pemandu lori berumur 29 tahun dan isterinya, 28, didakwa melakukan penganiayaan terhadap seorang kanak-kanak lelaki berusia enam tahun dan adik perempuannya berumur lima tahun sehingga menyebabkan kecederaan fizikal.

Mereka didakwa melakukan perbuatan itu di sebuah rumah di Pandan Damai Bukit Rangin di sini pada Januari lepas.

Pertuduhan mengikut Seksyen 31(1)(a) Akta Kanak-Kanak 2001 dibaca bersama dengan Seksyen 34 Kanun Keseksaan yang membawa hukuman denda tidak melebihi RM20,000 atau penjara maksimum 10 tahun atau kedua-duanya, jika sabit kesalahan.

Tertuduh juga boleh dikenakan perintah bon berkelakuan baik untuk satu tempoh dan menjalankan khidmat masyarakat tidak lebih 240 jam.

Timbalan Pendakwa Raya Haryati Abdullah menawarkan jaminan RM15,000 bagi setiap tertuduh dan memohon syarat tambahan mereka tidak menghampiri saksi serta mangsa yang kini dijaga nenek, melaporkan diri di balai polis setiap bulan dan pasport diserahkan kepada mahkamah.

Peguam Mohamad Hamizey Mat Taib yang mewakili kedua-dua tertuduh memohon jaminan minimum diberikan kerana tertuduh lelaki yang berpendapatan RM2,500 sebulan perlu menyara orang tuanya manakala isterinya tidak berkerja.

Mohammed Mokhzani membenarkan setiap tertuduh dijamin RM12,000 dengan seorang penjamin dan membenarkan semua syarat tambahan yang dimohon pihak pendakwaan serta menetapkan 4 Julai ini untuk sebutan semula kes.–AlHijrah Online


POLIS BONGKAR KEGIATAN JUAL KETUM CAMPUR UBAT BATUK

KEDAH: Seorang lelaki ditahan pihak polis setelah dia didapati menjual air ketum yang dicampur dengan ubat batuk di sebuah rumah di Taman Serai Wangi, Padang Serai, lewat petang semalam.

Ketua Polis Daerah Kulim, Superintendan Azhar Hashim berkata suspek berusia 28 tahun itu dipercayai melakukan kegiatan itu sejak sebulan lalu di stor rumahnya.

Dalam serbuan yang dilakukan pada jam 5 petang, suspek dikatakan baru selesai membungkus 80 bungkusan air ketum. Serbuan turut menemui bungkusan di dalam sebuah tong air besar.

Turut ditemui dalam stor itu, sebuah periuk besar yang di dalamnya mengandungi daun hijau dipercayai daun ketum, sebuah dapur gas dan sebuah tong gas yang digunakan untuk masak air ketum.

Turut dijumpai tiga botol ubat batuk jenama Dynadryl Syrup. Manakala sebuah beg plastik hitam besar yang mengandungo daun ketum turut ditemui ketika serbuan.

Azhar berkata, campuran air ketum itu dianggarkan sebanyak 40,000 liter dan ia digunakan bagi tujuan mengkhayalkan peminumnya.

Hasil siasatan yang dilakukan ke atas suspek mendapati dia mempunyai dua rekod kesalahan lampau iaitu satu kes dadah dan jenayah.

Kesemua hasil rampasan telah dibawa ke Ibu Pejabat Polis Daerah (IPD) Kulim bersama suspek untuk tindakan lanjut. Kes disiasat mengikut Seksyen 30(3) Akta Racun 1952.–AlHijrah Online


100,000 KIT UJIAN KENDIRI COVID-19 UNTUK RAKYAT JOHOR – TMJ

JOHOR BAHRU: Tunku Mahkota Johor, Tunku Ismail Ibrahim bertitah 100,000 kit ujian kendiri antigen COVID-19 untuk diagihkan ke seluruh Johor.

Menerusi hantaran di laman Facebook baginda, kit ujian kendiri tersebut mampu meningkatkan kapasiti saringan supaya pengesanan jangkitan COVID-19 lebih efektif dapat dijalankan serta kes positif dapat dikesan.

“Kita perlu meningkatkan lagi ‘Test, Trace and Vaccinate’ jika imuniti kelompok ingin dicapai secepat mungkin,” titah baginda.

Tunku Ismail menjelaskan bahawa kit ujian kendiri itu dapat membantu dalam usaha mengawal penularan wabak COVID-19 dan mengenal pasti tempat-tempat ‘hotspot’.–AlHijrah Online


SAJAT SEMBUNYI DI THAILAND

KUALA LUMPUR: Usahawan kosmetik, Muhammad Sajjad Kamaruz Zaman atau lebih dikenali sebagai Nur Sajat dipercayai sedang bersembunyi di Thailand.

Menurut laporan Harian Metro semalam yang memetik sumber, Sajat berjaya meloloskan diri ke Thailand namun tidak dapat dipastikan bagaimana dia lolos ke negara jiran itu.

Keberadaan Muhammad Sajjad di negara jiran disahkan Ketua Polis Negara, Tan Sri Abdul Hamid Bador namun beliau tidak menyatakan negara mana.

“Ya dia kini berada di negara jiran. Cuma saya nasihatkan kepada dia pulang dan pergilah ke mahkamah,” katanya seperti dilapor Harian Metro.

Sajat menghilangkan diri selepas waran tangkap dikelurkan Mahkamah Tinggi Syariah Shah Alam, Selangor kerana gagal hadir sebutan semula pertuduhan berpakaian wanita.

Sebelum ini, Jabatan Imigresen Malaysia (JIM) turut memaklumkan usahawan kosmetik tersebut berkemungkinan berada di luar negara namun lokasi tidak didedahkan kerana bimbang menganggu siasatan. —AlHijrah Online


MISTERI KEHILANGAN SEORANG WANITA TERUNGKAI

JOHOR BAHRU: Misteri kehilangan seorang wanita terungkai apabila mangsa ditemui mati dipercayai dibunuh angkara cemburu.

Mayat mangsa ditemui semalam di dalam tong air berwarna biru dan ditanam di sebuah ladang yang terletak di Bandar Penawar, Kota Tinggi.

Setakat ini polis telah menangkap dua suspek berusia 43 dan 32 tahun dengan salah seorangnya merupakan suami mangsa.

Suspek telah mengaku membunuh isterinya di rumah sewaktu tidur dengan menggunakan senapang angin di Taman Saujana, Kota Tinggi.

Ketua Polis Johor, Datuk Ayob Khan Mydin Pitchay berkata motif pembunuhan adalah disebabkan cemburu kerana mangsa dipercayai meminta cerai.

“Kita masih menjalankan siasatan sama ada rakan (suami mangsa) terlibat dalam pembunuhan atau terlibat dalam mengangkat tong itu atau terlibat menanam mayat.

“Mengikut pendedahan awal, mangsa ditembak di dada dengan menggunakan senapang angin. Kita tunggu laporan bedah siasat yang lengkap secara terperinci punca kematian dan sebagainya,” katanya dalam sidang media di Ibu Pejabat Polis Kontijen Johor.

Suspek telah direman selama enam hari sehingga 10 Mac bagi membantu siasatan mengikut Seksyen 302 Kanun Keseksaan dan di bawah Seksyen 36 Akta Senjata 1960. — AlHijrah Online


TIGA LANTIKAN BAHARU KUKUHKAN PENTADBIRAN KEWANGAN & PELABURAN TH

TH mengumumkan pelantikan tiga pegawai kanan untuk kukuhkan pentadbiran kewangan dan pelaburan. Laporan Berita AlHijrah 25 Feb 2020. — AlHijrah Online


LIMA KIT UJIAN KENDIRI COVID-19 DIBENARKAN UNTUK DIJUAL

KUALA LUMPUR: Lima kit ujian kendiri COVID-19 dibenarkan untuk dijual bagi kegunaan orang awam selepas ia mendapat kelulusan bersyarat daripada Kementerian Kesihatan (KKM) menerusi pihak berkuasa peranti perubatan (MDA).

Kelulusan itu diberi berdasarkan bukti prestasi klinikal dan analitikal selaras kriteria jawatankuasa, serta dokumen sokongan Kelulusan Bersyarat Kit Ujian IVD COVID-19.

Berdasarkan infografik yang dikongsi Ketua Pengarah Kesihatan, Tan Sri Dr Noor Hisham Abdullah, kit ujian kendiri yang boleh diguna pakai ialah Salixium-COVID-19 Rapid Antigen Rapid Test (Saliva/ Nasal Swab Samples) yang dikilangkan di Malaysia yang boleh menggunakan sampel air liur (saliva) atau calitan hidung.

Antara kit ujian kendiri yang lain ialah Gmate COVID-19 Ag Saliva For Home Use yang dikilangkan di Korea.

Manakala tiga kit ujian kendiri yang dikilangkan di China iaitu BERIGHT-COVID-19 Antigen Rapid Test Device (Oral Fluid), ALLTest COVID-19 Antigen Rapid Test (Oral Fluid) dan JusChek COVID-19 Antigen Rapid Test (Oral Fluid).

Kit ujian yang diluluskan ini boleh diedarkan oleh farmasi berdaftar atau fasiliti kesihatan swasta dan penggunaannya hanya terhad untuk tujuan saringan sahaja dan semua hasil ujian perlu disahkan menerusi RT-PCR.

Sebelum ini, Menteri Kesihatan Datuk Seri Dr Adham Baba memaklumkan individu yang menggunakan kit ujian kendiri COVID-19 perlu melaporkan keputusan saringan sama ada positif, negatif atau tidak sah melalui aplikasi MySejahtera.—AlHijrah Online


17 INDIVIDU TERMASUK SEKUMPULAN PENJAWAT AWAM DIKOMPAUN BERSUKAN

AYER KEROH: Seramai 17 individu termasuk kumpulan penjawat awam dikenakan kompaun RM1,000 akibat melakukan aktiviti bersukan di Hutan Rekreasi Sungai Udang, di sini petang semalam.

Ketua Polis Melaka Datuk Abdul Majid Mohd Ali berkata, semua individu berusia antara 13 tahun hingga 41 tahun itu dikenakan kompaun di bawah Peraturan 10, Perintah Kawalan Pergerakan (PKP) dan Penyakit Berjangkit 2021.

Beliau berkata, dalam kejadian sekitar jam 6 petang semalam, sepasukan pemantau bagi memantau pematuhan prosedur operasi standard (SOP) COVID-19 sedang melakukan rondaan, sebelum mendapati kira-kira 36 individu sedang melakukan aktiviti bersukan di kawasan berkenaan.

Bagaimanapun, seramai 19 individu berjaya melarikan diri bagi mengelak dikenakan kompaun meskipun mereka sedia maklum semua taman rekreasi di negeri ini tidak boleh beroperasi sepanjang tempoh PKP.

“Pada awalnya kita berjaya tahan 36 orang, tapi 17 orang sahaja kami berjaya kompaun dan selebihnya melarikan diri.

“Pihak kami bersama-sama kerajaan negeri Melaka bersama Ketua Menteri untuk kurangkan kes COVID-19 di Melaka ini,” katanya semasa sidang media di Ibu Pejabat Polis Kontinjen (IPK) Melaka.

Terdahulu, Menteri Kanan (Keselamatan) Datuk Seri Ismail Sabri Yaakob memaklumkan taman-taman awam di kawasan PKP ditutup dan tiada sebarang aktiviti sukan atau riadah dibenarkan sepanjang tempoh perintah itu. Aktiviti riadah seperti ‘joging’ dan berbasikal sahaja dibenarkan di kawasan kejiranan sahaja dan terhad kepada dua orang satu rumah, tambahnya.—AlHijrah Online